text:
Lil Wayne na Birdman mu nzira igana ubwiyunge
Mu mpera z’umwaka wa 2014 nibwo ibibazo byavutse hagati ya Lil Wayne na Birdman nyiri Cash Money Records, aho urwango rwabo rwagiye rufata intera umunsi ku wundi, gusa ubu birasa nk’aho umwuka ari mwiza hagati y’aba bagabo bombi.
Ku itariki 31 Ukuboza 2015 habura amasaha make ngo umwaka wa 2016 utangire, Lil Wayne na Birdman bagaragaye mu birori bisoza umwaka bari batumiwemo na mugenzi wabo Drake ndetse ku maso yabo wabonaga bahuje urugwiro.
Ibi byatumye benshi bibaza niba amakimbirane bari bafitanye yakemutse kuko n’amafoto yabo bari kumwe yari yatangiye gukwirakwizwa ku mbuga zitandukanye.
Abinyujije ku rubuga rwe rwa Twitter, Birdman yavuze ko abasenyeye umugozi umwe bagera kuri byinshi kurusha abadahuje intego.
Yagize ati, “dufatanyije twanesha ariko tudahuje ntacyo twageraho.”
Aya magambo yatumye benshi batekereza ko urwangano n’amakimbirane yari afitanye na Lil Wayne yaba yageze ku ndunduro kuko ubusanzwe aba bombi batacanaga uwaka.
Amakimbirane y’aba bagabo bombi yatangiye mu mpera z’umwaka wa 2014 ubwo album Tha Carter V yagombaga gushyirwa hanze ikajya ihora isubikwa ku mpamvu Lil Wayne yavugaga ko zitumvikana, bituma anatangaza ko avuye mu nzu ya Cash Money Records.
SRC: IGIHE


c: text/html

text:
Urukundo ni amarangamutima adasanzwe, yakwangiza cyangwa agakomeza ubuzima bwacu. Ibyemezo bikomeye by’ubuzima ni ibirebana n’ayo marangamutima; urugero ni nko gushaka, kubera ko tuba twumva dukunda uwo turambagizanya.
Iyi rero ishobora kuba ari nayo mpamvu ingo nyinshi zisigaye zidatera kabiri. Ubundi Bibiliya yigisha ko urukundo atari amarangamutima ahindagurika, ahubwo ko ari icyemezo umuntu afata. Ntabwo dukwiye gukunda abadukunda gusa, ahubwo dukwiye no gukunda abatwanga, nkuko Yesu akunda abatabikwiye (Luka 6:35). “Urukundo rurihangana rukagira neza, urukundo ntirugira ishyari, urukundo ntirwirarira, ntirwihimbaza, ntirukora ibiteye isoni, ntirushaka ibyarwo, ntiruhutiraho, ntirutekereza ikibi ku bantu, ntirwishimira gukiranirwa kw’abandi ahubwo rwishimira ukuri, rubabarira byose, rwizera byose, rwiringira byose, rwihanganira byose.” (1 Abakorinto 13:4-7).
Bishobora kuba byoroshye gukunda umuntu runaka, ariko hari ibintu by’ingenzi ugomba kwitondera mbere yo kwemeza ko umukunda urukundo nyakuri. Icya mbere, uwo muntu ni Umukristo, yeguriye ubuzima bwe Kristo? Agakiza ke akarambirije kuri Yesu wenyine? Ikindi kandi, mbere yo gutekereza kwerekeza umutima n’amarangamutima byawe ku muntu umwe, banza wibaze niba witeguye kumushyira mbere y’abandi bantu bose mu buzima bwawe, uretse Imana yonyine. Bibiliya itubwira ko iyo abantu babiri bashakanye baba babaye umwe (Itangiriro 2:24, Matayo 19:5).
Ikindi wasuzuma ni ukwibaza niba uwo ukunda yakubera umufasha mwiza. Ashyira Imana imbere ya byose mu buzima bwe? Ubona ari umuntu waharanira ko urukundo rwanyu rutagira kidobya, urugo mwazashinga rukazahora rukomeye?
Rwose nta gipimo kihariye wareberamo niba koko ukunda undi muntu runaka, ariko ni ngombwa kumenya niba turi gukurikira amarangamutima yacu cyangwa ubushake bw’Imana ku buzima bwacu. Urukundo nyakuri ni icyemezo, si amarangamutima. Urukundo nyakuri nkuko Bibilliya iruvuga ruhoraho, ntabwo rugaragara iyo “twumva tumukunze uwo munsi”.

robotstxt: allowed

filter: keep


text:
Kuri iki cyumweru tariki 26 Kamena 2016, mu nteko rusange y’umuryango waFPR-Inkotanyi yateranye muri Kirehe, hagaragazwa ibyo uwo muryango umaze kugeraho no gusinyira imihigo y’umwaka utaha.
Muzungu Gerald umuyobozi wa FPR mu karere, yavuze ko uyu mwaka habaye imbaraga nyinshi kurusha iyabanje bigendeye ku mbaraga abanyamuryango batanze, kuko komisiyo zose zakoze neza mu guhindura imibereho y’abaturage.
Yagize ati “Komisiyo zakoze neza kuko iyo tubona umubare w’abanyamuryango basaga ibihumbi bitandatu binjiye mu muryango birerekana imbaraga. Ikindi ni uko umusanzu w’umuryango wiyongereye ku buryo bufatika bivuze ko ubukangurambaga bwashizwemo ingufu.”
Yavuze ko no mu bukungu habaye ubukangurambaga bwo kwigisha abaturage gukora bitabira umurimo, ariko imbogamizi ziba izuba ryinshi abaturage ntibabasha kweza uko bikwiye. Ngo iryo terambere kandi ryagaragaye no mu butabera.
Ati “Komisiyo y’ubutabera yaramanutse ijya gukemura ibibazo by’abaturage. Ni ubwa mbere byari bibaye, mu kurangiza imanza hashyizweho na gahunda yo gusesengura ibibazo byaGacaca kugira ngo tumenye ahari ibibazo bikorerwe ubuvugizi.”
Chairman wa FPR mu karere ka Kirehe asanga hakiri imbogamizi zibuza umuryango kugera ku ntego, harimo imyumvire mibi y’ababyeyi bagikura abana mu ishuri babakoresha imirimo itabagenewe hakaba n’abagitoza abana ingengabitekerezo ya Jenoside.
Ati “Mu cyunamo cy’uyu mwaka, 90% by’abagaragaweho ingengabitekerezo ya Jenoside ni urubyiruko kandi byose babitozwa n’ababyeyi. Turashyira imbaraga muri komisiyo y’urubyiruko rushamikiye ku muryango wa FPR-Inkotanyi kuko mu mahame y’umuryango harimo kurwanya ivangura n’irondabwoko kandi twarabitangiye.”
Imirenge ya Nyarubuye, Kigarama na Kigina yagenewe ibihembo, nyuma yo kwitwara neza mu gutanga imisanzu no kuzuza neza izindi nshingano z’umuryango.


text:
lun.
24
janv.
2011
ISOMO RYA MBERE
Isomo ryo mu gitabo cy’Ibyakozwe n’Intumwa (Intu 22, 3-16)
Muri iyo minsi, Abayahudi b’i Yeruzalemu bashakaga kwica Pawulo, maze yiregura avuga ati 3«Ndi Umuyahudi, navukiye i Tarisi ho muri Silisiya, ariko narerewe muri uyu mugi; nigishwa na Gamaliyeli, antoza kwita byuzuye ku Mategeko y’abasekuruza. Imana nyirwanira ishyaka nk’uko namwe murirwana uyu munsi. 4Natoteje abantu bakurikiraga iyi Nzira kugeza ubwo mbica, mboha abagabo n’abagore mbashyira mu buroko. 5Umuherezabitambo mukuru hamwe n’abakuru b’umuryango ni bo ntanzeho abagabo, bo bampaye inzandiko nshyikiriza abavandimwe bacu b’i Damasi, ubwo najyagayo ntumwe kuboha abariyo no kubazana i Yeruzalemu kugira ngo bahanwe.
6«Nuko igihe nkiri mu nzira negereje kugera i Damasi, ako kanya amanywa ava, urumuri ruturutse mu ijuru rurangota. 7Nikubita hasi maze numva ijwi rimbwira riti ‘Sawuli, Sawuli! Urantotereza iki?’ 8Ndasubiza nti ‘Uri nde, Nyagasani?’ Iryo jwi rirongera riti ‘Ndi Yezu w’i Nazareti, uwo uriho utoteza.’ 9Bagenzi banjye twari kumwe babonye urumuri, ariko ntibumve ijwi ry’uwo tuvugana. 10Ni ko kubaza nti ‘Nkore iki se Nyagasani?’ Nyagasani aransubiza ati ‘Haguruka ujye i Damasi, ni ho bazakubwira ibyo wagenewe gukora byose.’ 11Ariko kubera ko icyezezi cy’urwo rumuri cyari cyampumye amaso, abo twari kumwe bagombye kundandata ngera i Damasi.
12«Aho i Damasi hakaba umuntu witwa Ananiya, yari Umuntu wubaha Imana, agakurikiza Amategeko kandi agashimwa n’ Abayahudi bose bari bahatuye. 13Aza kundeba maze arambwira ati ‘Sawuli, muvandimwe, humuka.’ Ako kanya ndahumuka maze ndamureba. 14Nuko arambwira ati ‘Imana y’abasekuruza bacu yakugeneye kumenya icyo ishaka, kubona Intungane no kumva ijwi ryayo bwite. 15Ugomba rero kuyibera umugabo mu bantu bose, ubamenyesha ibyo wabonye n’ibyo wumvise. 16None se kandi utegereje iki? Haguruka wambaze Nyagasani, ubatizwe kandi uhanagurweho ibyaha byawe.’»
ZABURI (Zab 117 (116), 1, 2)
Inyik/Nimujye mu isi hose, mwamamaze Inkuru Nziza!
Mahanga mwese, nimusingize Uhoraho,
miryango mwese, mumwamamaze.
Kuko urukundo adukunda rutagira urugero,
N’ubudahemuka bwe bugahoraho iteka!
IBANGONDIRIMBO RIBANZIRIZA IVANJILI (Rom 9, 5)
Alleluya Alleluya.
Kristu usumba byose nakuzwe; Imana nisingizwe iteka ryose.
AlIeluya.
IVANJILI
+ Amagambo yo mu lvanjili ntagatifu uko yanditswe na Mariko (Mk 16, 15-18)
Muri icyo gihe, Yezu amaze kuzuka yabwiye ba Cumi n’umwe ati 15«Nimujye mu isi hose, mwamamaze lnkuru Nziza mu biremwa byose. 16Uzemera akabatizwa azakira; utazemera azacibwa. 17Dore kandi n’ibimenyetso bizaranga abazaba bemeye: mu izina ryanjye bazirukana roho mbi, bazavuga indimi nshya,18bazafata inzoka; nibagira kandi icyo banywa cyica nta cyo kizabatwara; bazaramburira ibiganza ku barwayi bakire.»


text:
Muri icyo gitabo yise ‘Là où le soleil disparaît’, Nyungura yibanze cyane ku ntimba yasigaranye nyuma yo kubona umuryango we wicirwa mu Rwanda mu ijoro ryo kuwa 15 Mata 1994.
Asanzwe ari umuntu utuje, ndetse byinshi kuri we ni amabanga. Iyo bigeze ku mateka ye biba ibindi bindi, ariko agace kayo gato yagahishuriye mu muzingo w’indirimbo (Album) yise ‘Parce qu’on vient de loin’.
Uwo mugabo, Se w’abana babiri Mérick na Mila, yafashe icyemezo cyo kwandika ubuhamya bwe, aho byamufashe imyaka itanu kugira ngo asohore igitabo yise ‘Là où le soleil disparaît’, ibiri muri iyo myaka akaba ari yo yamaze avuga kuri Jenoside yakorewe Abatutsi mu Rwanda.
Muri icyo gitabo, ni na ho yahishuriwe intimba yari imuri ku mutima nk’igikomere yakuye ku ihohoterwa yakorewe na Nyirasenge, wamuhohoteye akamwambura ubumanzi bwe agifite imyaka itandatu n’igice (6,5).
Mu kiganiro na Paris Match, Nyungura yagize ati “Nari mfite imyaka itandatu n’igice ubwo Masenge yampohoteraga, akanyambura ubumanzi bwanjye nkiri umwana. Ibyo byanteye ihungabana cyane mu buzima bwanjye bw’imyororokere n’uburyo nashoboraga gushyikirana n’abagore. Kugeza ubwo nahuraga n’Umugore wanjye Sofia, nari ntarabasha kumenya ingano y’ingaruka natewe n’iryo hohoterwa.”
Muri icyo gitabo kandi, Nyungura yagarutse ku buhunzi n’ubwigunge yanyuzemo, inzira yaciyemo yatumye aba icyamamare ndetse n’urukundo rwe n’umugore we Sofia.
Nyungura yavukiye i Freiburg mu Budage tariki 24 Werurwe 1977, abyarwa na Emile Nyungura na nyina w’Umunyarwandakazi. Aba bombi bari baragiye kuba muri icyo gihugu kubera amasomo, hanyuma bagaruka gutura mu Rwanda.
Icyo gihe yari afite imyaka 6, maze nyuma y’imyaka 11 (ubwo yari agize 17) yahavuye ajya mu buhungiro aza kongera gusubura mu gihugu yavukiyemo, aho yavuye ajya kuba muri Canada ari na ho atuye hamwe n’umugore n’abana be babiri.
Yatangiye kwigaragaza nk’umunyamuziki mu 1993 ubwo yatwaraga Prix Découvertes mu irushanwa ryari ryateguwe na Televiziyo y’u Rwanda, ibyo byose bikaba biri muri icyo gitabo yasohoye gikubiyemo byose ku buzima bwe.


text:
Dec 29, 2016 Pastor Rugamba Ernest Ibiterane 0
“Imana izabatura umutwaro babikoreje kandi izavunagura inkoni y’ingegene babakubitishaga mu bitugu“
Aya ni amwe mu magambo yavuzwe n’umushumba w,Itorero rya ADEPR Akarere ka Gasabo.
Rev.Pasitori Niyonzima Alex ubwo yatangizaga ku mugaragaro igiterane cy’iminsi 7 ku mudugudu wa ADEPR Kabuga Ville muri Paruwase ya Rusororo.Iki giterane ifite intego iboneka mu rwandiko rwa 2Kor1,10 na Yesaya 9,1.
Ku mugoroba wo kuri uyu wambere tariki ya 26/12/2016 ku rusengero rwa ADEPR Kabuga Ville ubwo hatangizwaga igiterane cyitabiriwe n’amakorari yahano kurusengero arimo Korari Isezerano na Salem ndetse na Korari y’urubyiruko Amazing Grace .
Mu kiganiro Isange.com yagiranye na Rev.Pastor Niyonzima Alexi yamubajije intego y’iki giterane ati tuba dufite umutima wagutse cyane kuko gusoza umwaka atari ukurya no kunywa no kwishimisha .Ati ”ahubwo mu mpera z’umwaka mu minsi 365 tuba dufite ibyo twanyuzemo byinshi ariko mu kuyisoza tuba dushima Imana ”
Yakomeje uvuga ko ku bakristo ikibi ari uko babikora barya banywa ntibashime Imana.Tuba tugira dutangire undi mwaka turi mu mahoro tugomba no kunywa no kurya ibyo nibyo umubiri ukeneye.
Rev.Pastor Niyonzima Alexi Ubutumwa yatanze ku bakristo bose cyane cyane ku bubatse ingo yagize ati:” dufite ibyifuzo byinshi tuzasengera muri iki giterane harimo Itorero; igihugu; n’ ubugingo bwacu ,abakristo bagomba gushyira Imana imbere.Nimwegera Imana namwe izabegera nimurwanya Satani nawe azabahunga ,satani iyo asanze muri maso ntabashobora birasabwa ko abubatse ingo baba maso .”
Iki giterane kizasozwa ku cyumweru tariki ya 1Mutarama 2017 .
Amafoto:
By Rugamba Erneste
happy wheels
Jan 05, 2017 0Share this on WhatsAppAbakora umwuga w’uburaya mu Karere ka Rubavu bavuga ko basanga bidakwiye ko baguma muri uwo mwuga, ariko ko bisanga bakiye abagabo kubera kubura igishoro. Rubavu, ni akarere...
Dec 29, 2016 7
Dec 27, 2016 29
Jan 14, 2017 1Share this on WhatsAppNyakubahwa mutahira w’Intore, mbanje kugusuhuza! Ubumwe, Amahoro n’ubworoherene ni biganze muri twe, Ingengabitekerezo ya Jenoside tuyirandurane n’imizi yayo yose,...
Jan 10, 2017 0
Jan 01, 2017 0


text:
Ubuhamya: Nta hantu kure Imana itagukura kandi nta hantu kure Imana itakugeza.
Nitwa Habiyaremye Olivier,mvuka muri Ruhondo . Nkimara kuvuka, data na mama bahise batandukana, mama anjugunya kwa nyogokuru, nyogokuru akajya anjyana gusaba mw’isoko no mu bapadiri bari batuye hafi y’iwacu. Icyo gihe nacuramye umusatsi, ndwara bwaki, amatama arabyimba.
Bimaze gukomera, nyogokuru yanjyanaga mu bapadiri bakampa ibijumba, imboga z’ibyatsi, indagara zisekuye n’igikoma. Maze imyaka umunani imfashanyo irahagarara nyogokuru ahita anshakira akazi ko kuragira intama kuri Mukungwa bakampemba amafaranga Magana inani y’amanyarwanda ( 800frw). Nyuma y’amezi atanu nkora ako kazi bampembye umwana w’intama.
Nyuma y’igihe gito marume yibye ibigori bamuca 2500frw, babuze icyo bishyura bagurisha wa mwana w’intama wanjye. Naje kubona akandi kazi ko kuragira ingurube bampemba ikibwana cy’ingurube. Kubera impamvu z’ubukene cyananiye kucyitaho kirasonza, kirwara n’amavunja nkuko nanjye nari nyarwaye nyuma kiza gupfa.
Hagati aho, umuturannyi yambwiye ko yamboneye akazi ko kuragira inka I Gitarama mbura itike mpita niba urukwavu rwa nyogokuru ndugurisha 450frw. Muri ayo mafaranga naguriyemo icupa ry’urwagwa uwari unjyanye kuri ako kazi, asigaye nyagira itike. Twagiye mu modoka ipakiye imizigo yo mu bwoko bwa dayihatsu. Yatugejeje ku rugarika.
Aho kurugarika, nabonye akazi ku mugabo witwa Butare Bernard nkajya mpembwa 1500frw ku kwezi. Nyuma y’aho narahavuye njya gukora akazi k’ ubuzamu I Kigali. Icyo gihe nibwo nagiye mu giterane cy’ivugabutumwa mvayo nakiriye Yesu nk’umwami n’umukiza w’ubugingo bwanjye. Kuva icyo gihe natangiye gusenga, Imana ikajya ivugana nanjye. Yambwiye ko izangirira neza kandi ko izankoresha ahantu hatandukanye. Naje kuva mu kazi k’ubuzamu ntangira gukora umurimo w’ivugabutumwa bwiza. Imana yampaye agaciro gakomeye, nagiye mw’ivugabutumwa muri Afrika y’epfo ndetse n’ I Arusha muri Tanzaniya. Ubu mfite inzu n’imodoka.
Nyuma nagiye gusura nyogokuru musaba imbabazi mwishyura na rwa rukwavu nari naramwibye mugurira inka mwubakira n’ikiraro cyayo.Ndashima Imana ko nyogokuru atagisaba, ubu afite ibyokurya bimuhagije.
Imana yangiriye neza nawe yakugirira neza, nuyubaha izagutabara nkuko yantabaye.


text:
Gutinya amafaranga ngo byaterwaga n’uko batari barigeze kuyatungaho, bigatuma n’ushatse kubafasha bamuhunga cyangwa banayatwara ntibagire icyo bayamaza kuko bayafataga nk’ibitangaza, kubera ubwoba.
Niyitegeka Clarisse, umwe mu babyeyi bari bakennye cyane ubu umaze guhugurirwa kwihangira umurimo akaba yaranatewe inkunga yo kumufasha gukora umushinga we, avuga ko ubukene bukabije buhindura umuntu injiji, ariko ko iyo bamuhinduye ajya ku murongo nk’abandi.
Niyitegeka avuga ko ubundi yacuruzaga amandazi akoze mu mu myumbati azwi ku izina rya « Bwende », akavuga ko yahawe amahugurwa n’ikigo cyita ku mibereho myiza n’iterambere cyo mu Mujyi wa Muhanga (Bureau Social de Development) kikanamuguriza amafaranga ibihumbi 100frw yo kwagura ubucuruzi bwe.
Kuri we, ngo iyo ayahabwa atarahugurwa ntiyari kurara mu nzu kuko atajyaga akora ku mafaranga nk’ayo.
Agira ati “Nigeze guhura n’umugabo w’umukire ari mu modoka mvuye gucuruza ‘bwende’ nakuyemo 800, maze ampa bitanu ndara ntasinziye ngira ngo baraza kuyanyaka”.
Cyakora, ngo kuri ubu arakomeye kandi yizeye ko nyuma yo gutinyuka uko abantu bakira bakagira amafaranga mesnhi atanye burundu n’ubukene.
Ati “Ubukene ndabusezereye bwo gatsindwa, ngiye kuva kuri ‘bwende’ zo mu gasafuriya … njye ngurisha indobo yuzuye”!
Umuyobozi w’Akarere ka Muhanga, Uwamariya Beatrice, asaba abahabwa ubufasha na Bureau Social kudahugira ku nkunga gusa ahubwo na bo bakarushaho gukora bakazamura abaturanyi babo bakennye.
Agira ati “Birashoboka ko uwavuye mu muhanda nonaha ashobora kugenda na we agakora akiteza imbere kuko afite ubushobozi, bizarushaho gutuma akamaro k’iki kigo kagera kuri benshi”.
Ikigo « Bureau Social de Développement » gifasha abana b’imfubyi batishoboye mu kubishyurira amashuri, kububakira amazu, guteza imebere abaturage bakennye cyane muri gahunda ya « Gira inka Munyarwanda » no kubaka amashuri ndetse no guteza imbere imyuga.


text:
Ariko twebweho ntitwahawe ku mwuka w’iyi si, ahubwo twahawe uwo Mwuka uva ku Mana kugira ngo tumenye ibyo Imana yaduhereye Ubuntu.” 1 Abakorinto 2:12
Imana yo mu ijuru ihamya ko ariyo Data wa twese, umubyeyi anezezezwa no kubona umwana we yishimye. Iyo niyo mpamvu nyamukuru Imana yishimira ko ibyo ushaka byose wabifata ukanabihabwa ku buntu. Ibyo ushaka byose ubasha ku bibona ku buntu ariko ku mana byarayihenze cyane kuko yabitanzeho umwana wayo Yesu Kristo nk’ikiguzi. Tekereza nawe uburyo umugisha wawe wawemerewe ku buntu nyamara Imana yo byarayihenze cyane, ibi birerekana urukundo igukunda uburyo ruhebuje!
Birashoboka ko wabaza Imana uti” kuki nta mugisha wampaye cyangwa ko nta fite umugisha uhagije?” Imana icyo yo igusaba ni ugukora ibyo gukiranuka, kubabarira no kugendana nayo wicisha bugufi maze ibindi uzabiyibaze nyuma yo gukora ibyo. Ibyo tuzabisanga mu gitabo cya Mika 6:8 Iyo ubashije gukora ibyiza Imana igusaba nayo ihita ikubwira iti”akira ibyo wari ubuze byose, fata ibyo ukeneye kuko mukuboko kwayo huzuye ibinezeza byinshi.
Bibiliya itubwira umugani w’umwana w’ikirara, iyo usomye neza iriya nkuru ubona mu by’ukuri ko nta mugabane na muto yari akwiriye kwa se ariko igihe yahindukiye agasanga se yakiriwe neza kandi yongera kubona urukundo rwa se, uko ni ko Imana Data ibasha kuduha umugisha n’ibindi byose dukeye kuko turi abana bayo. Igikwiriye umuntu wese ni uko yaharanira kuba umwana w’Imana kugira ngo abashe kwakira iby’Imana iteganyiriza abana bayo. Nta kigoye kirimo kuko bisaba kwakira Yesu Kristo akakubera umwami n’umucunguzi w’ubugingo bwawe. Maze ukaza mu rukundo rw’Imana!


text:
Guhakana ukuri, Bibiliya na Yesu Kristo: ikimenyetso cy’imperuka!
Ijambo ubuyobe «apostasy» risobanura «kugwa cg gusubira inyuma». Rituruka ku magambo 2 y’Ikigereki «ténai » (kujya) na «apo» (kure). Benshi bazayoba ukuri, biturutse ku ntege nke, ku mibare mike cyangwa indamu.
«Umunyabinyoma» (Antikristo), umwana wo kurimbuka, umugome wishyira hejuru y’icyitwa Imana cyose cyangwa igisengwa ni we uzazana ubwo buyobe mu isi yose. Azageza n’aho yicara mu rusengero rw’Imana, yiyite Imana ubwe.
«Ubwiru bw’icyaha bwamaze gushinga imizi» mu itorero. Ntitugomba gutegereza kuzamurwa kw’itorero mu buryo bwihuse cyangwa busanzwe. Uhereye mu bihe bya mbere, habayeho kuyoba gukomeye. No mu gihe cy’intumwa Pawulo byabayeho, bikomeza kugenda bifata indi ntera. Icyo ni cyo kidutera gutekereza cyane, ni na yo nkomoko y’ubuyobe mu mateka y’itorero.
Bibiliya irimo amagambo menshi avuga ku buyobe. Intumwa Pawulo yaranditse iti “Ntihakagire umuntu uboshya uburyo bwose, kuko uwo munsi utazaza kurya kwimura Imana kurya kwimura Imana kutabanje kubaho, kandi urya mynyabugome atrahishurwa ari we mwana wo kurimbuka” (II Thess. 2: 3).
Yesu aravuga ati “N’abahanuzi benshi b’ibinyoma bazaduka bayobye benshi” Mat. 24:11.
“Ariko Umwuka avuga yeruye ati “Mu bihe bizaza bamwe bazagwa bave mu byizerwa, bite ku myuka iyobya n’inyigisho z’abadayimoni” (I Tim. 4: 1).
Intumwa Pawulo atwihanangiriza agira ati “Kuko igihe kizaza batazihanganira inyigisho nzima, ahubwo kuko amatwi yabo azaba abarya yifuza kumva ibibanezeza, bazigwiriza abigisha bahuje n’irari ryabo…” (II Tim. 4: 3-4). Ibi byose bigaragaza igihe cy’uburyarya rusange, aho abantu benshi bazajyanwa mu nsengero ariko mu mitima yabo badafite Yesu Kristo by’ukuri. Udutsiko tw’ubuyobe tuzagwira, abahanuzi b’ibinyoma bagwire mu itorero kandi Bibiliya ihigwe bikomeye!
Amayeri y’umwanzi Satani ntiyahindutse, uhereye igihe yayobyaga Adamu na Eva mu busitani bwa Edeni abwiye Eva ati “Mbese koko Imana yavuze ibyo?” Bamwe mu biyita abakozi b’Imana bagerageza gusenya ubutware bw’ibyanditswe byera no kwizera kw’itorero. Ni ibirura bibi, byiroshye mu ntama Yesu yaragije abigishwa be. Ni abatwazi b’ubuyobe buzaranga itorero mu bihe bya nyuma.
«Kuko hariho bamwe baseseye muri mwe rwihishwa bagenewe kera gucirwaho iteka: ni abantu batubaha Imana, bahindura ubuntu bw’Imana yacu isoni nke, bakihakana Yesu Kristo ari we wenyine Databuja n’Umwami wacu” Yuda 4.
Ku bijyanye n’ubuyobe, Petero aravuga ati “Ariko nk’uko hariho abahanuzi b’ibinyopma badutse mu bwoko bw’Abisirayeli, ni ko no muri mwe hazabaho abigisha b’ibinyoma, bazazana rwihereranwa inyigisho zirema ibice zitera kurimbuka, ndetse bazihakana nashebuja wabacunguye bizanire kurimbuka gutebutse…” II Petero 2:1-3.
Mabanga Ma Puna, RDC (Ex-Zaïre)


text:
ven.
10
déc.
2010
ISOMO RYA MBERE
Isomo ryo mu gitabo eya Mwene Siraki (Sir 48, 1-4.9-11)
lUmuhanuzi Eliya yaje ameze nk’umuriro, ijambo rye ritwika nk’ifumba igurumana. 2Yabaterereje inzara irabashegesha; kubera ishyaka rye, umubare wabo uragabanuka. 3Ku bw’ijambo ry’Uhoraho yabujije imvura kugwa, kandi amanura umuriro wo mu kirere incuro eshatu zose. 4Mbega Eliya ngo ibitangaza byawe biraguhesha ikuzo! Ni nde wakwiyemera ko ameze nkawe ? 9Wowe wajyanywe mu gicu cy’umuriro, ukagenda mu igare ritwawe n’amafarasi agurumana ; 10wowe wavuzwe mu miburo yerekeye ibihe bizaza, kugira ngo ucubye uburakari bw’Uhoraho butaragurumana, no kugira ngo ababyeyi biyunge n’abana babo, bityo amazu ya Yakobo agasubirana. 11Hahirwa abazakubona, kimwe n’abasinziriye mu rukundo, kuko natwe twese tuzabaho nta shiti.
ZABURI (Zab 80 (79), 2ac.3b, 15-16a, 18-19)
Inyik/ Mana tuzahure,
ubengeranishe ikuzo ryawe maze dukire !
Mushumba wa Israheli, tega amatwi,
Wowe wicaye hejuru y’ Abakerubimu,
Garagaza ububasha bwawe, maze udutabare !
Uhoraho, Mugaba w’ingabo, dukundire ugaruke,
urebere mu ijuru witegereze,
maze utabare uwo muzabibu,
urengere igishyitsi witereye.
Ikiganza cyawe kizahore kiramburiye
Kuri ya Ntore yawe ishyigikiwe n’ukuboko kwawe,
uwo mwana w’umuntu ugukesha imbaraga.
Bityo ntituzongera kuguhungaho,
uzatubeshaho twiyambaze izina ryawe.
IBANGONDIRIMBO RIBANZIRIZA IVANJILI (Lk 3,4.6 )
Alleluya Alleluya.
Nimutegure inzira ya Nyagasani, muringanize aho azanyura :
umuntu wese azabone umukiro uturutse ku Mana.
Alleluya.
IVANJILI
+ Amagambo yo mu Ivanjili ntagatifu uko yanditswe na Matayo (Mt17,lO-13)
Muri icyo gihe, 10abigishwa babaza Yezu bati «Ni kuki abigishamategeko bavuga ko Eliya ari we ugomba kubanza kuza ? » 11Arabasubiza ati « Ni koko, Eliya azaza kandi atunganye byose ; 12ariko mbabwire : Eliya yaraje nyamara ntibamumenye, ahubwo bamugiriye nabi uko bishakiye. N’Umwana w’umuntu bazamubabaza batya. » 13Nuko abigishwa bamenya ko ari Yohani Batisita yababwiraga.


text:
ven.
08
juin
2012
ISOMO RYA MBERE
Igitabo cy’Iyimukamisiri (Iyim 24,3-8)
Musa amanutse ku musozi wa Sinayi, 3amenyesha imbaga amagambo yose y’Uhoraho, hamwe n’amabwiriza ye yose. Nuko imbaga yose isubiza mu ijwi rimwe iti «Amagambo yose Uhoraho yavuze tuzayakurikiza!» 4Musa yandika amagambo y’Uhoraho yose, Hanyuma azinduka mu gitondo cya kare, yubaka urutarrbiro munsi y’umusozi, anahashinga amabuye cumi n’abiri yibutsa Imiryango cumi n’ibiri ya Israheli. 5Hanyuma yohenza abasore b’Abayisraheli batura Uhoraho ibitambo bitwikwa, maze ibimasa babitambaho ibitambo by’ubuhoro. 6Musa yenda igice cy’amaraso ayashyira mu nzeso, asigaye ayatera ku rutambiro. 7Nuko yenda igitabo cy’Isezerano, agisomera imbaga. Baravuga bati «Ibyo Uhoraho yavuze byose, tuzabikors kandi tuzamwumvira.» 8Musa yenda amaraso asigaye, ayatera imbaga avuga ati «Aya ni amaraso y’lsezerano Uhoraho yagiranye namwe, bishingiye kuri aya magambo yose yavuze.»
ZABURI (Zab 116 (114-115),12-13, 15-16ac, 17-18)
Inyik/ Dusangira inkongoro Yukiro,
twiyambaza izina rya Nyagasani.
Ibyiza byose Uhoraho yangiriye,
rwose nzabimwitura nte ?
Nzashyira ejuru inkongoro y’umukiro,
kandi njye niyambaza izina ry’Uhoraho.
Koko Uhoraho ababazwa n’urupfu rw’abayob.oke be!
Uhoraho, wagiriye ko ndi umugaragu wawe,
maze umbohora ku ngoyi !
Nzagutura igitarnbo cy’ishirnwe,
kandi njye niyambaza izina loraho.
Nzarangiza amasezerano nagiriye Uhoraho,
imbere y’iteraniro ry’umuryango we wose.
ISOMO RYA KABIRI
Ibaruwa yandikiwe Abahebureyi (Heb 9, 11-15)
Bavandimwe, 11igihe Kristu ahingukiye yaje ari Umuherezagitambo mukuru w’ibyiza bizaza. Yambukiranyije ingoro isumbije iya mbere agaciro n’ubutungane, itubatswe n’ikiganza cy’abantu, ari byo kuvuga ko itari iyo muri ibi byaremwe. 12Yinjiye rimwe rizima ahatagatifu rwose, atahinjiranye amaraso ya za ruhaya n’ay’ibimasa, ahubwo aye bwite, aturonkera atyo ubucungurwe bw’iteka. 13Niba koko amaraso ya za ruhaya n’ay’ibimasa, kimwe n’umuyonga w’inyana yatwitswe, bishobora gusukura no gutagatifuza umubiri w’abo byuhagijwe, 14nk’amaraso ya Kristu wituye Imana ho igitambo kitagira inenge ku bwa Roho Uhoraho, yo azarushaho ate gusukura umutima wacu awukiza ibikorwa bitera urupfu, ngo dushobore gusingiza Imana Nzima? 15Ni cyo gituma Kristu yabaye ishingiro ry’lsezerano rishya, kuko yapfiriye gukiza ibicumuro by’abari bakigengwa n’Isezerano rya mbere, kandi ngo abatowe bazahabwe umurage w’iteka wabasezeranijwe.
INDIRIMBO Y’IGISINGIZO CY’IYOBERA RY’UKARISTIYA NTAGATIFU
Siyoni singiza Umukiza wawe,
Umucunguzi n’Umushumba wawe,
mu ndirimbo n’imbyino.
Uko ubasha wimareyo,
nta bisingizo bareshya,
nta wamukabiriza.
None indirimbo ihimbaje,
ni iy’ifunguro rizima,
kandi ritubeshaho.
Bariherewe ku meza,
ari cumi na babiri,
nta wubishidikanya.
Tumurate turanguruye,
duhimbarwe twizihirwe,
bidusabe umutima.
Uyu munsi mukuru tugira,
uratwibutsa ishingwa rya mbere,
ry’ayo meza ya Yezu.
Ameza y’umwami mushya,
Pasika nshya y’iteka rishya,
yakuyeho irya mbere.
Irishaje n’irishya,
ni ukuri kwirukana igicucu,
ni ijoro riha amanywa.
Icyo Kristu yabimbuye,
yategetse ko gikorwa,
ari we bitwibutsa.
Dukurikije iryo jambo ritagatifu,
umugati na divayi,
bihinduka igitambo cy’umukiro.
Abakristu nibemere,
ko umugati ari umubiri,
divayi ikaba amaraso.
Icyo utumva ntukibone,
ni ukwemera kugihamya,
by’igitangaza koko.
Hirya y’ibigaragara,
Shaka ukuri bishushanya,
Uhasange inyarnibwa.
Umubiri ni ikiribwa,
amaraso ni ikinyobwa,
kandi hombi Kristu ni wese.
Umuhabwa nta bwo amwica,
ntamuvuna ntamutubya,
amuhabwa muzima.
Yahabwa umwe yahabwa benshi,
abo bose kimwe n’uwo umwe,
nta bwo bamumaraho.
Ahabwa ababi n’abeza,
ariko biranyuranye,
ni urupfu n’ubugingo.
Ubugingo ni ubw’abeza,
Ababi bahabwa urupfu,
ni bo birobanura.
Umanyura iryo Sakramentu,
ntiwikange jya wibuka,
ko ari wese mu kimanyu,
nko muri hositiya yose.
Ntabwo isaturwa iyo Mvaho,
hamanyurwa ikimenyetso,
bidatubya imimerere,
n’indeshyo ya Nyiracyo.
Dore umugati w’abamalayika,
wagizwe uw’abagenzi,
umugati nyawo w’abana b’lmana,
batajugunyira imbwa.
Wari warashushanyijwe,
n’igitambo cya Izaki,
n’ituro ry’intama ya Pasika,
na manu y’abakurambere bacu.
We Mushumba nyamushumba,
we mugati nyawo Yezu,
turagire uturwaneho,
uzatuboneshe ibyiza,
iwabo w’abazima.
Wowe uzi byose ukabibasha,
wowe udutunga kuri iyi si,
tuyobore ku meza yo mu ijuru,
uzaduhe umurage wawe,
hamwe n’abatagatifu bawe.
Amen. Alleluya.
IBANGONDIRIMBO RIBANZIRIZA IVANJILI (Yh 6, 51-52)
Alleluya Alleluya.
Nyagasani Yezu, Url umugati muzima wananutse mu ijuru.
Urya uwo mugati azabaho iteka.
Alleluya.
IVANJILI
+ Mariko (Mk 14,12-16.22-26)
12Umunsi wa nbere wo kurya Imigati idasembuye ari na wo babagagaho intama za Pasika, abigishwa ba Yezu baramubaza bati «Urashka ko tujya gutegura he, ngo uharire Pasika?» 13Yezu yohereza babiri mu bigishwa be, arababwira ati «Nimujye mu murwa, muri buhure n’umuntu wikoreye ikibindi cy’amazi, mumukurikire, 14maze aho yinjira mubwire nyir’urugo muti ‘Umwigisha aravuze ngo: Icyumba cyanjye nza kuriramo Pasika hamwe n’abigishwa banjye kiri hehe?’ 15Ari bubereke mu nzu yo hejuru icyumba kigari, gishashe kandi giteguye neza, abe ari ho mudutegurira ibya Pasika.» 16Abigishwa baragenda bagera mu murwa, maze basanga bimeze uko yabibabwiye, batunganya ibya Pasika.
22Nuko igihe bafunguraga Yezu afata umugati, amaze gushimira Imana, arawumanyura, arawubahereza avuga ati «Nimwakire: iki ni umubiri wanjye.» 23Hanyuma afata inkongoro, amaze gushimira Imana, arayibahereza maze bayinyweraho bose. 24Nuko arababwira ati «Iki ni amaraso yanjye y’Isezerano, amenewe abantu batabarika. 25Ndababwira ukuri: nta bwo nzongera kunywa ku mbuto y’imizabibu, kugeza ku munsi nzanywera divayi nshya mu Ngoma y’Imana.» 26Bamaze kuririmba zaburi, barasohoka bagana ku musozi w’imizeti.


text:
Ese waruzi icyo Bibiliya ivuga k’Ubutinganyi ?
Isi igeze ku ndunduro yayo aho ibizira byinjiye ahera ha hera; Itorero rya Kristo murusheho kuba maso; ibyo turi kubona n’ibimenyetso byanyuma byo gukora ku mugaragaro kwa Anti Kristo no kugaruka kwa Yesu Kristo; Abasoma neza Bibiliya; ibi byose byarahanuwe kandi bigomba gusohora.
Ubutinganyi Imana yagiye iburwanya yivuye inyuma; nawe soma iki cyanditse wiyumvire; kandi aha byari kubafata gusa baryamanye; noneho ibaze bibaye kubana bihoraho?
” Umugabo naryamana n’undi mugabo bazaba bakoze ikizira, bombi bazicwe, ni bo bazaba barwihamagariye.”Abarewi 20:13
Bibiliya ntiyigeze ishyigikira narimwe cyangwa ngo yihanganire abaryamana bahuje ibitsina; bitandukanye naho isi ya none yabahaye kwishyira bakizana; igashyiraho n’amategeko abarengera akanabashyigikira.
Mu muco wacu tugira indangagaciro na za kirazira; murizo kirazira ko abantu babiri bahuje ibitsina babana cyangwa bakaba bakora imibonano mpuzabitsina hagati yabo; uretse ko ari iby’ubu by’amahano yaguye ubundi n’ikizira mu muco wacu; nk’abanyarwanda twaratewe ntitwabimenya.
Ubutinganyi buherekejwe nizindi mbaraga zikomeye zo guhakana Imana ziri mu ibanga
Erega burya agahugu umuco akandi uwundi; dufite umuco mwiza wubakiye kundangagaciro za kimuntu; yego ibyiza byahandi tuzabyigana; ariko amahano nayo tuyakumirire kure; abandi nabo bazatwigireho icyo; kandi erega burya kwirinda biruta kwivuza.
Burya buri kintu kigira umumaro wacyo nicyo cyagenewe gukora; Imana ijya kurema yaremye umugore n’umugabo kugirango bombi babyare bororoke; ese intego yo kubana kw’abatinganyi yaba ari iyihe? ariko mugirango anti Christo mwumva bavuga uzaduka; uri gukora murwuhisho n’iki? N’ibintu byose bizaza bishyiraho undi murongo urwanya uwo Imana yashyizeho.
Yego bamwe bavugako ariko babishaka ari nako bo banabyifuza; ariko ibyo abantu bifuza bakanabirarikira siko wabishyigikira ngo unabyemere; ese ufite umwana mutoya w’uruhinja akaririra urwembe uzi ingaruka mbi rwamutera warumuha? Muri ahantu hari kubera intambara; umwana wawe ukabona igisasu giteze; akarira ashegera kujya kugikinisha uziko cya muturikana wamureka kikamwica ngo nuko agishaka; dukwiye kuba maso tukamenya ibyo dukwiye gufungurura no kwimira; kuko ibyo umubiri wifuza siko byose twabiwuha.
Abantu bagifite amaso areba n’abagifite umutima nama muzima nibadahaguruka ngo bacyahe banakumire amahano ari kwaduka, tuzisanga isi yatujyanye aho ishaka kandi Imana yaturemye ngo tuyitware tuyitegeke.
” Imana ibaha umugisha, Imana irababwira iti “Mwororoke mugwire, mwuzure isi, mwimenyereze ibiyirimo, mutware amafi yo mu nyanja, n’inyoni n’ibisiga byo mu kirere, n’ibintu byose bifite ubugingo byigenza ku isi. Intangiriro 1:28
Ubu abamamaza ubutinganyi banyanyagijwe ku isi; bahabwa n’amafaranga menshi yo gucengeza ayo matwara nubwo buyobe; ariko wakwibaza ngo abasobanukiwe ububi bw’ubutinganyi n’imbaraga ziburi inyuma bo bari gukora iki ngo barengere igihugu n’isi.
Dore ukuri kweruye ku cyaha cy’ubutinganyi dukurikije Bibiliya.
Bibiliya igaragaza ko ubutinganyi ari icyaha; kikaba ari ingaruka ikomeye iterwa no gusaya mu byaha; ubutinganyi kandi buterwa no guhakana Imana no kuyigomekaho abantu bakabaho mu bizima bwo kwinangira imitima.
Imana ijya kurimbura Sodomu na Gomora nukubera ko yari yararundukiye mu byaha n’ingeso mbi; aho abagabo bagabaga ibitero muzindi ngo; byo gufata abandi bagabo kungufu.” Nuko bahamagara Loti baramubaza bati: “Abagabo baje iwawe iri joro bari hehe? Basohore tubasambanye.”Intangiriro 19:5
Ubutinganyi n’ikizira; Bibiliya irabitubuza kandi ikarwanya ubwo busambanyi bw’indenga kamere
” Ntugatinge abagabo, ni ikizira.” Abarewi 18:22
Wagirango ubutinganyi nibwo bwakaduka cyangwa ukagirango bibiliya ibubuza abo mu isezerano rya kera gusa; hoya kuko Munzandiko Pawulo intumwa yagiye yandika; yagiye abihanangiriza kwirinda iyo ngeso; kuko bigira nizindi ngaruka nyinshi ku mibiri y’ababikora.
” Ni cyo cyatumye Imana ibarekera kurarikira ibyonona, ndetse bigeza ubwo abagore babo bakoresha imibiri yabo uburyo bunyuranye n’ubwo yaremewe. Kandi n’abagabo ni uko, bareka kugirira abagore ibyo imibiri yabo yaremewe, bashyushywa no kurarikirana. Abagabo bagirirana n’abandi bagabo ibiteye isoni, bituma mu mibiri yabo bagarurirwa ingaruka mbi ikwiriye kuyoba kwabo. ” Abaroma1:26-27
Kubana Imana yemera; yishimira kandi yahaye umugisha; Nu kubana k’umugabo n’umugore; ibindi n’ibyaha n’amahano.
Kumva ngo umugabo n’undi mugabo; abiyitirira ko ari abakozi b’Imana ngo babasezeranyije babaha umugisha; Bari aho twakwita ahera h’Imana;koko biriya mutabibona cyangwa mubyumva mute? Ese abo biyitirira gukorera Imana; Imana bakorera n’iyihe?; Amayoberane no gukora ku mugaragaro kwa Anti Ksisto byasatiriye inzu y’Imana; Mube maso Yesu araje.
Bibiliya niryo tabaza rimukira ibirenge byacu abatayoborwa nayo bagendera mu mwijima; niyo mpamvu wumva izo ngaruka nayo mahano biri kuvugwa hirya no hino ku isi; ariko nubwo bimeze gutyo imbabazi z’Imana zirahari ;wowe waguye cyangwa ukaba mwizo ngeso z’ubutinganyi; Yesu aragukunda kandi dore agutegeye amaboko; ese utegereje iki?Ngino kwa Yesu aragukunda kandi arakugirira imbabazi n’ibambe. Amen
Source: Ibyishimo.com


text:
Barora Léonidas w’imyaka 68 na Kabatsi Félicien w’imyaka 65 batuye mu Kagari ka Kabazungu mu Murenge wa Musanze mu Karere ka Musanze, kimwe n’abandi benshi bahoze ari ba rushimusi, bavuga ko kuri ubu basigaye batunzwe n’amadovize ava mu bukerarugendo.
Kabatsi avuga ko yatangiye kuba rushimusi mu 1977, ariko amaze imyaka 10 abiretse.
Yagize ati "Nari rushimusi, nategaga inyamaswa muri parike y’Ibirunga. Nicaga impongo, imbogo nzihigishije amacumu hanyuma tukazibaga tukazirya."
‘Naretse guhiga iterambere riza ryisukiranya iwanjye’
Nk’uko akomeza abivuga, ngo si we wibwirije kureka guhiga inyamaswa mu ishyamba, ahubwo ni RDB yabigizemo uruhare.
Ati “RDB niyo nkesha kuba naravuye mu birunga, niyo nkesha inzu y’amabati 36 n’igikoni cy’amabati 10, ndetse n’inka n’intama eshanu mfite, kuko yadukanguriye kuva mu bushimusi bw’inyamaswa ahubwo tukibumbira mu makoperative tukiteza imbere. Ubu rwose iterambere twarigezeho tubikesha kwishyira hamwe.”
‘Izina ryanjye ryaramenyekanye kandi nkiri rushimusi sinari nzwi’
Mu kigo ‘Iby’Iwacu Cultural Village’ kiri mu Karere ka Musanze, hubatse inzu za Kinyarwanda, zitandukanye muri zo harimo iyitiriwe Barora Léonidas wahoze ari kabuhariwe mu gushimuta inyamaswa.
Yagize ati “Iyo mbonye inzu banyitiriye bintera ishema cyane, kuko nahoze ndi rushimusi kabuhariwe, ndazwi cyane muri aka gace, kubera ko nicaga inyamaswa zikomeye zirimo ifumberi, imbogo, impongo, inzovu n’inkende. Iyo namaraga kuzica narazibagaga nkarya inyama zazo, izindi nkazigurisha, amahembe n’impu zazo bakampa amafaranga y’intica ntikize.”
Barora yakomeje atangaza ko bamwe batahanaga umuhigo, abandi bakahasiga ubuzima kuko iyo uticaga inyamaswa yo yarakwicaga cyangwa ikagukomeretsa.
Yagize ati “Ku mubiri wanjye hari ibikomere natewe n’inyamaswa. Ntiwayicaga mutabanje kurwana inkundura, iyo wagiraga amahirwe ntikwice yagusigiraga ibikomere. Hari abagiye bapfa hari n’abasigiwe ubumuga n’inyamaswa.”
Uwabaye rushimusi iyo akumbuye inyama bigenda bite?
Nk’uko abahoze ari ba rushimusi babivuga, ngo bafashe icyemezo cyo kuva mu ishyamba bidasubirwaho, iyo bakumbuye inyama bajya kuzigura.
Barora ati "Twarigishijwe bihagije, ubu ngize uwo mbona agerageza guhiga inyamaswa twakizwa na mbuga. Iyo dukumbuye inyama tujya kuzigura. Ikindi batworoje intama n’andi matungo magufi kandi yarabyaye, iyo ushaka gushira ipfa ubaga itungo ukarirya."
Mu Karere ka Musanze habarizwa abahoze ari ba rushimusi basaga 1200, bakaba bibumbiye mu makoperative icyenda, barimo abagera kuri 40 bafite akazi gahoraho mu kigo ‘Iby’iwacu Cultural Village.’


text:
Urubuga Elcrema rugaraza ibintu umugabo cyangwa umugore aba adakwiriye gukora nyuma yo kurangiza igikorwa cyo gutera akabariro kuko bituma ibyishimo mwari murimo biyoyoka rimwe na rimwe bikagira ingaruka ku mibanire hagati yabo.
1.Guhita wambara imyenda ako kanya
Ubusanzwe gutera akabariro ku bashakanye bikorwa nta na kimwe bambaye, kuba rero wahita wambara ukimara gusoza icyo gikorwa bigaragaza ko utiyumva muwo mwashakanye. Iyo ukoze icyo kintu uba ubihirije uwo muri kumwe bigasoza ababaye aho kugumana ibyishimo.
2. Guhugira muri telefoni
Kujya mu byo guhamagara, kwandika no kohereza ubutumwa ntabwo ari ibintu uba ugomba guhita ukurikizaho mukimara gutera akabariro. Iyo ukoze ibyo uba ugaragaza ko utahaye agaciro icyo gikorwa, uba werekanye ko byari byatinze ngo wikorere ibyawe.
3. Gufungura televiziyo
Kwihutira kureba televiziyo nabyo sibyo, kuko muba mugomba kumarana akanya muganira uko igikorwa cyagenze, uko mwacyakiriye bigatuma murushaho kwiyumvanamo.
4. Guhita ujya mu bwogero
Rwose kujya koga nyuma y’igikorwa cyo gutera akabariro ni byiza, ariko ntibikorwa ako kanya ahubwo murabanza mugatuza bikaza nyuma, kandi biba byiza iyo mujyanye koga.
5. Guhita usinzira
Iki ni ikintu kiba ku bantu benshi nubwo atari kiza. Ntabwo uba usoje ibyishimo mwatangiye, niba abantu batangiza ibiganiro bituma buri wese yibona mu gikorwa kigiye kubaho, na nyuma yacyo ibyo biganiro biba bigomba kubaho mugasoza neza.


text:
Rwanda | Ngororero: Abikorerabarashimauburyoamasokoatangwa
Nubwobikunzekuvugwakohariamasokoatangwahagendewekukimenyane, icyenewabonaruswagihamyayabyoikabaifungwan’ihagarikwakumirimobikunzekugaragarakubakozibaLetakuberagukekwahoibyobyaha, abikorerabomukarerekaNgororerobobashimauburyoamasokoatangwakukobavugakohabaipiganwakuburyobusesuyekandiimberey’imbaga. Ibitukabatwarabitangarijwekuwa More...
Rwanda | GISAGARA: AKARERE KIYEMEJE KUZOROHEREZA RWIYEMEZAMIRIMO UZAHUBAKA HOTEL
Ubuyobozi bw’akarere ka Gisagara buratangaza ko bwiteguye kuzorohereza rwiyemezamirimo uzashaka kubaka Hotel mu murenge wa Save akagari ka Rwanza, ahareba mu karere ka Huye hitwa muri Rwabuye, ahakaswe ibibanza More...
Rwanda | Huye: Abafatanyabikorwa barasabwa kugira uruhare mu mihigo ya 2012-2013
Mu nama rusange y’ihuriro ry’abafatanyabikorwa bo mu Karere ka Huye yabaye ku itariki ya 21 Kanama,2012, umuyobozi w’aka Karere yamurikiye abafatanyabikorwa imihigo yagezweho mu mwaka wa 2011-2012, More...
Rwanda | Huye: Abafatanyabikorwa bifuza guhuza igenabikorwa ryabo n’iry’Akarere
Abafatanyabikorwa bo mu Karere ka Huye bagaragaje iki cyifuzo mu nama bagiranye n’umuyobozi w’aka Karere kuwa 21 Kanama. Icyabateye kugaragaza iki cyifuzo, ni uko ubuyobozi bw’Akarere bubasaba More...
Rwanda : Abikorera bifuza kugira ababahagarariye muri njyanama z’Uturere
Iki cyifuzo cyagaragajwe n’abikorera bahagarariye abandi bo mu Turere twa Huye, Gisagara, Nyaruguru na Nyamagabe bari bateraniye i Huye ku wa 21 Kanama, 2012. N’ubwo icyari kibateranyirije hamwe kwari More...
Rwanda | Ngoma: Umuyobozi w’ akarere yikomye abacuruzi badateza imbere akarere
Aphrodis Nambaje umuyobozi w’ akarere ka Ngoma aranenga bamwe mu bacuruzi bakorera muri aka karere batagira uruhare mu bikorwa by’ iterambere byako. Umuyobozi yabivugiye munama y’ igenamigambi More...


text:
Ibyiza Uwiteka adukorera twabimwitura iki? Pastor Musafiri Joel
INTEGO : IBYIZA UWITEKA ADUKORERA TWABIMWITURA IKI ?
Zaburi 116:12 Ibyiza Uwiteka yangiriye byose, Ndabimwitura iki ?
Zaburi 103:2 Mutima wanjye himbaza Uwiteka, Ntiwibagirwe ibyiza yakugiriye byose.
1Samweli 26:13...Maze Dawidi afata hakurya yaho, ahagarara mu mpinga y’umusozi uhanye na bo intera ndende. Nuko Dawidi akomera abantu hamwe na Abuneri mwene Neri ati"Mbega Abuneri ko udakoma !" Abuneri aramusubiza ati"Uri nde yewe uhamagara umwami ?" Dawidi abwira Abuneri ati"Mbese nturi intwari ? Hari uhwanye nawe muri Isirayeli ? Ariko none ni iki cyakubujije kurarira umwami shobuja ? Muri mwe haje umuntu wo kwica umwami, kandi ari we shobuja. Reka reka ibyo wakoze si byiza. Ndahiye Uwiteka uhoraho, mwari mukwiriye gupfa kuko mutarinze shobuja, Uwiteka yimikishije amavuta. Ngaho nimurebe icumu ry’umwami n’urunywero rw’amazi, aho byari biri ku musego we."
Hari ubwo tugenda tukisanga turi nko mu gikombe cy’igicucu cy’urupfu nka Dawidi, ariko ubwo Uwiteka ahari turi kumwe, tubeshejweho nawe, tuguwe neza.
Hari zaburi nyinshi zanditswe na Dawidi, hari n’izanditswe n’abandi banditsi bazwi n’abatazwi ; ariko bose bashimaga Imana kubyo yakoze.
Dawidi, Imana yamwimitse akiri muto, imwimika hakiriho undi mwami Sawuli, yimikwa Sawuli atabizi. Imana yaramutoranije kuko ngo yari afite umutima Imana ishaka. Sawuli arwaye bamurangira ko byakizwa n’umucuranzi mwiza, haza Dawidi kuri uwo murimo. Yari intwari, umuhanga, yitonda mubyo avuga. Imana yamwerekanye mu bisiraheli mu gihe yicaga Goriyati, bose baramumenya, abakobwa bamuririmba ubutwari bwe.
Uhereye uwo munsi Sawuli atangira kujya amureba ijisho ribi akamuhiga. Umunsi umwe Sawuli amuhiga, Dawidi aramuneka aho yari akambitse n’ingabo ze zaryamye zimukikije. Dawidi ajyana na Abishayi mu rugerero rwa Sawuli babacamo hagati (umuntu uri kumwe n’Imana ntaho atanyura), agera aho Sawuli aryamye. Uwo bajyanye ati Uwiteka aramukugabije. Dawidi ati uyu yimikishijwe amavuta ntumukoreho, ati ahubwo tujyane icumu rye n’urunywero rwe rw’amazi.
Ageze hakurya ahamagara Abuneri umusirikari wa Sawuli, amugaya ko atabereye maso umwami arinda. Sawuli amenya ijwi rye atangaye ati nta wundi ukora nk’ibi ni Dawidi.
Mbese twebwe tubasha kurarira abakuru tukababera maso ? Abamenya iryo banga bazambikwa ikamba ritangirika ry’ubwiza. Uburyo bwo kubikora ni ugusengera abayobozi n’abakuru bacu.Ntitukabe nka Kayini wavuze ko atari umurinzi wa mwene se, turi abarinzi ba bagenzi bacu. Ni inshingano zacu nk’itorero gusengera abayobozi b’ibihugu byacu.
Mu gihe Mukirisito na Byiringiro bafungiwe mu kazu kanuka kabi cyane k’umwijima, basobanukiwe ku munsi wa kane ko bari bibitseho urufunguzo rw’ibyasezeranijwe. Nirwo rwabafashije gukingura imiryango y’iyo gereza, kubw’amasengesho babasha gucika igihanda bwihebe cyari kibakurikiye.
Ubwenge bw’Umwuka tubuhabwa n’uko turi mu mbaraga z’Umwuka, twambaye intwaro zose z’Imana kugira ngo tubashe guhagarara tudatsinzwe n’uburiganya bwa Satani. Amen


text:
ADEPR-Ururembo rw’Umujyi wa Kigali rwungutse abizera bashya 1960 mu mezi 9
Ubusanzwe ivugabutumwa ni imwe mu nkingi zikomeye z’itorero rya Pantekoti ry’u Rwanda ADEPR. Kimwe no mu zindi ndembo zigire iri torero hirya no hino mu gihugu, Ururembo rw’Umujyi wa Kigali narwo ntirwasigaye inyuma mu gushyira imbaraga kuri iyi ngingo kuko mu gihe kingana n’amezi 10, bungutse abizera bashya 1960.
Raporo nshya y’Ururembo rw’Umujyi wa Kigali igaragaza ibikorwa bitandukanye hashingiwe ku nkingi 4 iri torero rigenderaho ari zo ivugabutumwa, iterambere, ubukungu, imibereho myiza n’imibanire n’abandi igaragaza ko ivugabutumwa ryakozwe hirya no hino mu mapruwasi agera kuri 38 ryabashije gutanga umusaruro ubuyobozi bw’uru rurembo buvuga ko uhagije.
Kuri iyi ngingo y’ivugabutumwa nanone Ururembo rw’Umujyi wa Kigali rufite ibindi bikorwa rwakoze birimo gutanga amahugurwa ku byiciro bitandukanye bikorera muri iri torero mu rwego rwo kongerera ubushobozi abakora imirimo itandukanye yo mu itorero. Hashyizwe imbaraga mu mashuri ya Bibiliya, ishuri ry’abahanuzi, hanashingwa ishuri ry’icyongerezo rigamije guhugura abakozi b’itorero mu rurimi.
Uretse kandi ivugabutumwa iri torero ryakoze muri aya mezi ashize, hari ibindi ibikorwa biteza imbere abakristo baryo ryakomeje gushyiramo imbaraga birimo amatsinda yo kwiteza imbere, aho kugeza ubu abakristo bagera ku 7500 bibumbiye mu matsinda abateza imbere agera kuri 412. Iyi raporo igaragaza ko aya matsinda azigamye amafaranga arenga Miliyoni 260.
Ururembo rw’Umujyi wa Kigali rufite amashuri abanza 3 nay’incuke 8, rukanagira imishinga ya Kompasiyo (compassion) ikorera ku maparuwasi 5 mu mujyi wa Kigali. Nk’uko byakomeje kugaragara mu mihigo y’itorero rya ADEPR mu kwita ku kwigisha gusoma no kwandika abataragize amahirwe yo kwiga, Ururembo rw’Umujyi wa Kigali rukomeje gushyira imbaraga muri iki gikorwa, aho itorero ry’akarere ka Kicukiro ryatanze inyemezabumenyi ku bantu 111 bigishijwe kubara, gusoma no kwandika. Iki ni kimwe mu bikorwa Leta y’u Rwanda yakomeje gushimira iri torero ku bufatanye ridahwema kugaragaza rishyigikira imibereho myiza y’abakristo baryo ndetse n’abaturage muri rusange.
Mu rurembo rw’Umujyi wa Kigali kandi hakomeje kuzamurwa inyubako z’insengero zigezweho hirya no hino mu mparuwasi atandukanye, aha twavuga nka Paruwasi ya Nyarugenge ikomeze inyubako yayo biteganyijwe ko izuzura itwaye akayabo ka Miliyari 3, kimwe na Remera nayo ikomeje inyubako y’urusengero, imirimo yazo zose ikaba igeze kure nk’uko iyi raporo ibyerekana.
Iki ni igishushanyo cy’urusengero rwa Remera nirumara kuzura
Muri gahunda yo kwifatanya n’abandi banyarwanda mu bikorwa byo kwibuka Jenoside yakorewe abatutsi mu Rwanda mu 1994, Ururembo rw’Umujyi wa Kigali rwubatse inkuta zanditsweho abazize Jenoside ku maparuwasi yose agize Ururembo rwa Kigali, igikorwa cyatwaye amafaranga y’u Rwanda hafi miliyoni 23. Ibikorwa byo gufasha abacitse ku icumu batishoboye nabyo byatwaye amafaranga y’u Rwanda hafi miliyoni 18, ibi byose bikaba byarafanywaga na gahunda zo gusura Urwibutso rwa Jenoside ruherereye ku Gisozi mu mujyi wa Kigali.
Kugeza ubu ururembo rw’Umujyi wa Kigali rufite abakristo 85.288 bagabanije mu maparuwase 38 n’imidugudu 180.


text:
Guhamya ibitangaza by’Imana
Isirayeli yatoranijwe kugira ngo igaragaze imbaraga z’Imana. Niyo mpamvu tubona ibitangaza byinshi kuva kuri Aburahamu kugeza kuri Isirayeli nk’igihugu. Imana yavanye ubwoko bwayo muri Egiputa ikoresheje ukuboko kwayo gukomeye. Ibi bisa n’ibyo tunyuramo mu buzima bwacu iyo Yesu atuvanye mu bubata bwa Satani n’isi. Uri Isirayeli y’uyu munsi!
Abantu bagendanye n’Imana, nibo babonye imirimo n’ibitangaza byayo icyo gihe. Ntabwo bose bagendanye n’Imana kuko bamwe bakurikiraga abandi. Nubwo bose bahuye n’ibigeragezo bimwe birimo: kubura amazi, inzara, ubwoba… abagendanye n’Imana bari bafite umutima utandukanye nuw’abandi. Yosuwa na Kalebu bari bafite umutima utandukanye n’uw’abandi; bituma bagira amagambo n’imyitwarire bitandukanye n’ibyabo. Twari dukwiye gushishikazwa no kwibaza duti: “Ese Imana iranyishimiye?” Abagendana n’Imana, nibo babona imirimo yayo. Imana ifite igisubizo cya buri kibazo cyose n’ibigeragezo byose duhura nabyo.
Kugira ngo ubwoko bw’Imana bushobore kuva mu bibazo bahuraga nabyo, bakeneraga Ijambo ry’Imana! N’uyu munsi niko bikimeze: kugira ngo tuve mu kibazo turimo dukeneye Ijambo ry’Imana. Imana ifite igisubizo imbere ya buri kibazo cyose. Imana iduha ijambo ridufasha, ritwambutsa ikibazo kandi rikazana ubuhamya mu buzima bwacu. Ubuhamya ntibuturuka ahandi; ni umusaruro w’imirimo y’Imana mu buzima bw’abagendana nayo. Dusabwa kudahanga amaso ibibazo byacu, ahubwo tukareba Imana nkuko Abisirayeli barebye inzoka y’umuringa (yashushanyaga Yesu ku musaraba).
Kimwe mu bikorwa Imana ikora mu buzima bwacu ni ukuduha agakiza. Ariko, kwakira Yesu mu buzima bwacu ntabwo ari kubabarirwa ibyaha GUSA. Muri Yesu hari imigisha yose. Kubabarirwa ibyaha ni kimwe muri byinshi agakiza kaduha. Ijambo “Agakiza” mu Kigiliki rihuza ibintu byinshi birimo kubabarirwa ibyaha, gusanwa mu buryo bwuzuye, gukurwa ku ngoyi, gukira indwara n’ubutsinzi.
Yesu ashobora gukora imirimo mu buzima bwacu ariko ntitubibone. Aratwigaragariza kenshi, kandi nibwo tubona inkuru yo kubwira abandi. Imirimo y’Imana ifite intego 3: guha umuntu umunezero, guhesha Imana icyubahiro no kuzana abantu kuri yo. Imana ikora imirimo mu buzima bwacu kugira ngo tuyibwire abandi: ntabwo ari iyo guceceka/guhisha!
#IBYANDITSWE: Ibyakozwe n’Intumwa 10:36-38; Abefeso 1:3-4; Luka 5:12-15
Sr Pastor Liliose K. TAYI


text:
Nzamwita Tharcisse wo mu Murenge wa Runda, avuga ko KIG (Kamonyi Investment Group) yashinzwe tariki 30 Nzeri 2012, umugabane ukaba waraguraga ibihumbi 100 frw. Ngo ishyirahamwe ry’abantu bafite ubumuga yari ahagarariye ryahise riwugura kuko bumvaga hateganywa imishinga yabafasha gutera imbere.
Ngo ku ikubitiro bari barabwiwe ko iyo sosiyeti igiye gukora umushinga wo kubaka hoteri ku musozi w’Ijuru rya Kamonyi ; nyuma babihinduramo kubaka amacumbi mu mudugudu wa Rugazi mu Kagari ka Ruyenzi, ariko nta na kimwe cyakozwe.
Nzamwita ati «Hashize imyaka isaga 10 dutegereje ko ayo mafaranga yakoreshwa. Ntabwo twiyumvisha gutegereza ikintu nk’utegereje umukiza. Itsinda mpagarariye ry’abafite ubumuga turasaba gusubizwa umugabane wacu n’inyungu yabyaye muri iyo myaka yose ».
Mu nama ubuyobozi bukunze kugirana n’abaturage, bagaruka kuri icyo kibazo cy’imigabane yatanzwe muri KIG . Ndetse Umuyobozi w’Akarere, Udahemuka Aimable, atangaza ko hari n’abamuterefona bakimubaza, akaba abizeza kuzatumiza Ihuriro ry’Abanyakamonyi bakagikemura.
Ati «Ariko mbere yaho tuzakora Inama Njyanama kugira ngo twige ku cyo ayo mafaranga yakoreshwa, kugira ngo turebe ko abanyamigabane hari icyo ibungura».
Biragoye kumenya umubare w’abanyamigabane ba KIG kuko uretse abaturage baciriritse bagaragaza ko ababaje, ariko hari na bamwe mu bakozi b’akarere n’abayobozi bashoyemo ariko bo iyo uganiriye na bo hari abakubwira ko barangije kuyaheba.
Mu nama y’Ihuriro ry’Abanyakamonyi iheruka kuba muri Kamena 2012, bari bagaragaje ko KIG yashowemo miliyoni 70 z’amafaranga y’u Rwanda, bakaba bari bategereje ko agera kuri miliyari ngo babone kugira igikorwa bayashoramo.


text:
Umwambaro w’Urukundo
Umukobwa yarashyingiwe, nuko nyirabukwe aza kumusura. Ubwo hari hakiri mu gitondo umukazana we acyambaye ubusa. Nuko nyirabukwe aramubaza ati :
- Ese nyirakana, byagenze bite ko wambaye ubusa?
Nuko undi aramusubiza ati:
- Erega mukecuru uyu ni umwamabaro w'urukundo nambaye..
Ubwo umukecuru aba arikubise mu gutwi, aba aratashye, ageze mu rugo ahita ashyira utwo yari yambaye twose ku ruhande, nuko umuzehe we aje aratangara aramubaza ati:
-Ese byakugendekeye bite ko wambaye ubusa?
Umukecuru aramusubiza nishema ryinshi ati:
- EREGA UYU NI UMWAMBARO W'URUKUNDO NAMBAYE!
Nuko umusaza aramubwira ati:
Yewe uwo mwambaro wawe w´urukundo wariwo uretse ko UDATEYE IPASI!
Related Posts by Categories


text:
Mugihe haburaga amasaha make ngo yicwe, hategetswe ko azamurwa mu ntera
Uyu ni Morodekayi uvugwa muri Bililiya. Nuko umugore we Zereshi n’incuti ze zose bamugira inama bati “ : Nibashinge igiti kirekire cya mikono mirongo itanu maze ejo uzavugane n’umwami umusabe Morodekayi ukimumanikeho, uhereko ubone kujyana n’umwami mu ntera unezerwe. Nuko Hamani ashima iyo nama aherako ashinga igiti. (Esiteri 5:16).
Nyuma yaho gato,uwo munsi Umwami Ahasuwerusi agabira Umwamikazi Esiteri ibya Hamani umwanzi w’Abayuda .Maze Morodekayi aza imbere y’umwami kuko Esiteri yari yavuze icyo bapfana, Umwami aherako yiyambura impeta iyo yari yambuye Hamani ayiha Morodekayi, Maze Esiteri aha Morodekayi ubutware bw’ibya Hamani ( Esiteri 8:1-2).
Hari abantu usanga bavuga ngo ijuru riratabara maze byakumvikana mu matwi yacu, bamwe bakabyemera abandi bakabihakana, nyamara twabyanga twabyemera ijuru riratabara kandi iyo ritabaye ritabarana ubutware ntakumirwa, ubushobozi budakangwa n’ikintu icyo aricyo cyose, kandi ikigeretse kuri ibi n’uko Imana yo mu ijuru iyo igambiriye gutabara umuntu wayo ntacyayikoma mu nkokora.
Uyu Morodekayi twavuze haruguru Bibiliya ijambo ry’Imana ryerekana ko yamaze igihe kitari gitoya aba ku irembo ry’ibwami, aha rero niho yaje guhishura imigambi y’abashakaga guhitana umwami, nyamara kuko isaha ye yo gutabarwa itari yageze byabaye nk’aho bitanamenyekanye ko yagiriye umwami neza maze yigumira aho, ubi rero n’ibijya bitubaho mu gihe tuba twibwira ko dukwiriye gutabarwa nyamara isaha iyo itaragera ntago Imana yabikoreshwa n’igitsure uyishyiraho, gusa ni byiza gukomeza gusenga kandi ufite no kwizera kuko ahanini biranagukomeza n’aho uba utaratabarwa.
Kera kabaye rero isaha y’Imana yaje kugera ndetse haboneka no gutabarwa gukomeye, nyamara Imana imwibuka mu gihe abantu bo babonaga ko birangiye, Hamani n’umuryango we batangiye kubyina intsinzi kuko bari bizeye ko nta mbaraga zabakiza Morodekayi, nyamara nshuti yanjye Imana ntago ikiranirwa, ya mirimo myiza yawe ujya ukora ukabona nta wayihaye agaciro Imana yo hari aho iyandika, Ibuka Hezekiya yibutsa Imana imirimo myiza yakoze maze igakuraho urupfu yari amaze guhanurirwa n’umuhanuzi Yesaya ahubwo ikamwongerera imyaka 15 ( 2 abami 20:1-6).
Ntibisanzwe ko umwami abura amahoro mugihe gisanzwe, hatari intambara mu gihugu cyangwa inzara, ariko iyo isaha yo gutabara umukiranutsi w’Imana ageze ibintu byose birahaguruka bigahinda umushyitsi kugeza Imana yikoreye umurimo wayo, nawe ntukangwe n’igihe umaze ubona bidashoboka, isaha yawe n’igera inteko zizaterana, ibitabo bizabumburwa nawe habazwe ngo mbese uwo umwami akunze kubaha twamukorera iki ?
Icyo gihe uzibagirwa imibababaro ufite muri iki gihe, amarira warize azahanagurwa, igisuzuguriro ufite kizakurwaho, abatakwitaho kuri ubu bazifuza kukugisha inama kuko noneho uzaba uri ahagaragara, Inama ni imwe gusa tegereza wihanganye, uyikiranukire by’ukuri, urinde ubugingo bwawe, urindire isaha y’Imana humura ntago ijya iva ku gihe kandi Imana iragukunda kandi ugufitiye umuteguro mwiza izi ibyo yibwira kukugirira n’ubwo ubona bitarashyika icyo nzi ni kimwe ni ibyiza ntago ari bibi ( Yeremiya 29:11-14 )


text:
Ese ikosa ritandukanye n’icyaha?
Dukunze kumva abantu bemera ikosa bakoze ariko bagahaka ko bakoze icyaha. Umunyeshuri yafatwa akopera akabyita ikosa; umuntu akabeshya uwo bashakanye yatahurwa agasaba imbabazi abyita ikosa; wabwira umuntu ibitari ukuri nyuma akaza kubimenya ukamusaba imbababazi ubyita agakosa.
Mu mwaka w’2006, nyuma y’uko inkuru y’umusenateri wo muri Leta Zunze Ubumwe za Amerika witwa John Edward yavugwaga cyane mu bitangazamakuru kubw’ imyitwarire yari iteye isoni ijyanye n’iby’ ubuzima bwe bwite [private life affair] igereye mu binyamakuru bamubajije icyo abivugaho, yasubije agira ati: “ nakoze ikosa rikomeye,ni njye warikoze ntawundi kandi ndaryemera. Nabwiye umugore wanjye Elisabeth ikosa nakoze, musaba imbabazi, ndangije nsaba n’Imana imbabazi, kandi ibi byagumye hagati yanjye nawe.”
Uko bigaragara uyu musenateri asa n’uwicishije bugufi kandi nk’ubabajwe n’ibyo yakoze. Ese hari ikindi yari ategerejwe gukora? Nyamara kwita ibyo yakoze ‘ikosa’ [mistake] aho kubyita icyaha, byerekana ko yari ari gupfobya abizi cyangwa atabizi uruhare rwe mu byari byabaye.
Impamvu nta yindi ni uko ayo magambo yombi [ikosa n’icyaha]ahabanye cyane nubwo benshi bakunze kuyaha inyito zenda gusa cyangwa rimwe bakarikoresha mu mwanya w’irindi.
Ikosa[mistake] bivuga kwibeshya mu ntekerezo zatumye ufata icyemezo runaka.[error in judgment]. Ni ikintu wakoze utabitekerejeho kandi utabizi. Reka dufate urugero: kunyura inzira itariyo kubera itazi ahantu neza; gushyira umunyu mu biryo wibwiraga ko ushyizemo isukari; kwandika aderesi itariyo muri mudasobwa ukisanga uri kureba amashusho ateye isoni [pornography].
Izi ni ingero z’ibyo twakita koko amakosa. Biba byabaye kubera umuntu yarangaye cyangwa atitaye ku bintu. Icyaha kirenze kure ikosa. Icyaha ni uguhitamo [a deliberate choice] gukora ikintu uzi neza ko ari kibi.
Bitandukanye n’ikosa, icyaha gikorwa umuntu yagize amahitamo. Ku bw’ibyo aba agomba kwemera uruhare rwe. Bibiliya itubwira ukuntu ababyeyi bacu ba mbere Adamu na Eva bakoze icyaha. Mu by’ukuri bahisemo gukora ibyo Imana itashaka ko bakora, babikora babizi neza ko ari bibi. Byumvikane neza ko Adamu na Eva bari bafite ubushobozi bwo guhitamo kudakora icyaha, ariko sibyo bakoze.
Urubuga rwa interinete rwitwa michaelhyatt.com rutugira inama eshanu zadufasha kwirinda ingaruka twaterwa no kwitiranya ikosa n’icyaha.
1.Guhitama inyito ikwiriye twita ibyo twakoze. Ntuzigera ugerageza kugabanya ubukana bw’icyaha wakoze ucyita ‘ikosa’. Ijambo ry’ikigereki homologeõ risobanura “kwemera icyaha” [confession] niryo rikoreshwa muri 1 Yohani 1:9, ni ukwita ibyo wakoze nk’uko biri koko; kwita ibyabaye nk’uko Imana ibyita. Ntushobora gukira indwara igihe cyose ugihakana ko urwaye.
2.Kwemera uruhare rwawe mu byo wakoze. Igihe twakoze icyaha, ntitugashake kugihakana. N’igihe twakoze ikosa tuba tugomba kuryemera. Igihe wagiranye ikibazo n’umuntu, emera uruhare rwawe mu byabaye n’iyo ryaba ruto gute. Iyo byiswe icyaha, nta na rimwe tugomba kuzana inzitwazo [excuses] imbere y’Imana.
3. Kwemera ibyiyumvo bigucira urubanza[ acknowledge your guilt]. Ni ibisanzwe kumva umutima ugucira urubanza igihe wakoze icyaha. Iri pfunwe duterwa n’icyaha ni impano ikomeye Imana yaduhaye kugirango bidushishikarize kwiyunga nayo. Kwemera bidatinze uruhare rwacu mu byabaye bidutera kwihutira kwiyunga n’uwo twagomeye.
Ntuzigera na none wihana ibyo wakoze ngo wongereho ijambo ‘ariko’. Ibi bifatwa nko kutemera neza icyaha cyangwa kugihakana mu buryo bworoheje; bikagabanya cyane amahirwe yo guhabwa imbabazi.
4. Guhindura imyitwarire. Amagambo yoroha kuyavuga kandi ntacyo asaba ariko icy’ingenzi ni icyo ukora ngo ibyabaye ntibizongere. Abantu benshi boroherwa no kuvuga interuro “nsabye imbabazi” cyangwa munyihanganire ku byabaye[ I am sorry], ariko ntibisubireho. Kwihana si ukwibwira gusa mu bitekerezo byawe ko utazongera gukora ikintu runaka, ahubwo ni uguhindura icyerekezo. Uramutse udahinduye imigirire ntago mu by’ukuri uba wihannye, n’iyo waba warijijwe bingana iki n’icyaha wakoze.
5. Gusaba imbabazi. Imbabazi ntawe uziha. Ntibyashoboka. Ah’ubwo uzihabwa n’uwo wacumuyeho.Icyo ukora ni ukuzisaba ugategereza kuzihabwa ku bw’ubuntu. Rimwe na rimwe duhabwa imbabazi iyo twamaze kugaragaza imbuto zo kwihana zigaragazwa n’ubushake bwo kutazasubira mu byaha. (Soma Ibyakozwenintumwa 26:19-20).
Twese dukora amakosa kandi twese dukora ibyaha. Tugomba kumenya neza aho ikosa ritandukaniye n’icyaha kugirango twite buri kimwe uko kiri koko. Ibi tutabikoze ntitukiringire na rimwe kuzasana umubano wangiritse.
Reka nkubaze: ‘wumvishe umuze ute igihe umuntu yagukoreye ubuhemu runaka akabyita agakosa?’
Source: http//: www.michaelhyatt.com


text:
Kuri uyu wa gatatu tariki 1 Kamena 2016, mu Karere ka Musanze umushoramari wo muri Afurika y’Epfo Themba Mashinini, yahafunguye ituragiro rishya ryitwa Easy Hatch rifite ubushobozi bwo guturaga imishwi ibihumbi 80 ku kwezi.
Abarozi b’inkoko bavuga ko ubworozi bakora bwabafashije kwiteeza imbere ariko ngo bagahuriramo n’imbogamizi zo gushaka imiswi i Burayi bigatuma ihagera yananiwe bikabateza igihombo.
Nyiransabimana Christine ukorera ubworozi bw’inkoko zisaga ibihumbi bitanu mu Karere ka Kicukiro, avuga ko kuva yatangira korora inkoko mu 1996, we na bagenzi be bahuraga n’iki kibazo cyo gutumiza imishwi hanze ku buryo batateye imbere nk’uko babyifuzaga.
Ati “Twajyaga duhura n’ingorane ku mishwi ituruka hanze bitewe n’amasaha menshi imara, hakaba hari n’igihe aborozi bahuye n’ikibazo zikaza zigapfa kandi udafite uwo uhamagara ngo ngwino nkwereke.
Ariko kubwo kudutekerezaho badushiriyeho ituragiro nanjye ndi mu bantu bajye gufata imishwi. Ibi ni ibyishimo twagize na bagenzi banjye b’aborozi, kuko tugiye kujya tubonera imiswi bugufi.”
Ubusanzwe umushwi bakura muri Uganda wageraga mu Rwanda uhagaze 950Frw, mu gihe kuwutumiza mu Buholandi byabahagaraga 1020Frw ariko muri Easy Hatch ni 800Frw.
Mashinini avuga ko yasanze mu Rwanda inkoko zikiri nke kandi n’aborozi bazo bazibona bibahenze bituma atekereza kuhakorera kugirango afashe aborozo baturiye muri aka gace.
Ati “Icyo ni kimwe mu byatumye dufungura ituragiro hano mu Rwanda kugira ngo dufashe abahatuye bifuza cyangwa bari basanzwe batumiza imiswi hanze.”
Ubusanzwe mu Rwanda habaga ituragiro rimwe rya Rubirizi, ariko kubera umubare munini w’aborozi b’inkoko ntiryashoboraga kubahaza abenshi bagahitamo kujya kuyishakira mu mahanga.
Ibitekerezo ( 9 )
Hari inkoko z’ inyama twaguze iwanyu none twabuze isoko, zimaze kugira 2kg,mutuboneye abakiriya byaba byiza.
Merry chrismas and Happy new year of 2017
Mumpe adress yuzuye!
izonkoko zabo zishobora kuba ahantu hose? nko mukare ka nyabihu?
ese batanga nizikuze zimara igihe gito zigahita zitera? if not muturangire aho twakura izahita zitera.
telfone zabo turazikeye.
mutuboneye telfone zabo nagace nyakuri bakoreramo byaba aribyiza cyane.murakoze
Tel. Office:+250 786 372 657
NKENEYE CONTACT ZABO KUKO NKENEYE INKOKO
Mudusobanurire aho icyo kigo gikorera muwuhe murenge nakagali na contact zaho?
Ese mwadusobanuriye icyo kigo gikorera ahagana hehe muwuhe murenge n’akagali na Contact zaho?


text:
Nyuma y’aho ubuyobozi bw’ishyirahamwe ry’umukino w’amagare mu Rwanda bwemeje ko irushanwa rya Tour du Rwanda uyu mwaka rizagera no hakurya y’ishyamba rya Nyungwe mu Karere ka Rusizi, ubuyobozi bw’aka Karere buremeza ko bagiye kwitegura byihariye kwakira abashyitsi barimo n’abanye Kongo biteze ko bashobora kuba benshi.
Tariki ya 16 Ugushyingo 2016, ni bwo abanyarusizi bazabona abakinnyi b’amagare muri Tour du Rwanda bwa mbere, uzaba ari umunsi wa 3 wayo ubwo abakinnyi bazava i Karongi berekeza i Rusizi. Bukeye bwaho bazahagurukira aha i Rusizi berekeza Huye.
Kuba ari inshuro ya mbere Tour du Rwanda izaba igeze i Rusizi kuva yatangira gukinwa, Ubuyobozi bw’aka Karere buvuga ko ari ibintu by’agaciro kuri aka karere.
Harerimana Frederick umuyobozi w’aka Karere mu kiganiro yagiranye na Makuruki.rw yabishimangiye agira ati:” Ni iby’agaciro gakomeye kuba tugiye kwakira irushanwa rikomeye mu gihugu bwa mbere natwe icyo tugiye gukora ni ugukangurira abaturage no kwitegura neza umutekano kandi ni inkuru yadushimishije”
Uyu muyobozi avuga ko basaba abaturage kwitegura neza kwakira abantu benshi barimo n’abaturanyi babanye Kongo bavuga ko biteze kuzaza ari benshi
Kuri iyi ngingo, Meya Harerimana yagize ati: ”Icyo tubasaba ni ukwitegura abashyitsi mu mutwe no mu bikorwa harimo kongera ibikorwa no kunoza serivise zabo cyane cyane ko twebwe ari n’akarere gatuye ku mupaka ushobora gusanga abakongomani bazaza kureba iryo rushanwa ari benshi bagomba rero kwitegura kwakira abantu benshi no kunoza serivise bazabaha”
Kuba biteze kwakira abanye Kongo benshi, uyu muyobozi avuga ko ari na yo mpamvu bafite imyiteguro yihariye ati:”Ibyo ngibyo turabyiteze kuko kuba dutuye ku mupaka ibyo ngibyo tugomba kubizirikana umunsi ku munsi ni yo mpamvu imyiteguro yose igomba kuba iy’umwihariko”
Tour tu Rwanda ya 2016 izatangira tariki ya 13 Ugushyingo, ikazaba ari ku nshuro ya munani ibaye kuva yagirwa mpuzamahanga mu mwaka wa 2009


text:
Aug 30, 2015 Isange Corporation Amadini 0
Muri iki gihe, benshi bemeza ko ugufungura amatorero bisa nk’aho byamaze kuba ikintu buri muntu wese ubishatse yakora nka Bizinesi kabone n’ubwo yaba adafite umuhamagaro Imana imuhamagariye. Mu bihe bya kera, gushinga Itorero cyari ikintu kitonderwa na buri wese, ku buryo yiyumvagamo ko imbere ye hari urubanza rumutegereje rugendanye n’uburyo yayoboye intama Imana yamuragije.
Kuri ubu, si ko bikiri kuko iyo urebye mu matorero menshi ariho ubu mu Rwanda by’umwihariko muri Kigali usanga hari abapasiteri bashishikajwe no kubona ikitwa ifaranga ryinjira mu mifuko yabo gusa batitaye ku buzima bw’umwuka intama ziba zikeneye kubamo. Ni henshi tugenda tubona abapasiteri bamaze gusimbuza ijambo ry’Imana ibisa nk’ubushukanyi bwizeza abantu ibitangaza gusa biherekejwe n’iterabwoba aho babasaba gutanga impongano zihwanye n’amasengesho ngo babasabira ku Mana.
Ni kenshi kandi twagiye twandika ku bintu bimeze nk’ubutekamutwe bukorerwa mu nsengero nk’aho bagenda basaba abakristo kugura amazi bita ay’umugisha, gukora ku nkuta zubakishijwe itaka ryo muri Israel n’ibindi. Bikomeje kugaragara kandi ko amatorero menshi usanga ariko abapasiteri bahangayikishwa no kumenya ikiba cyinjiye mu byibo by’amaturo kurusha umusaruro w’abihannye ibyaha byabo kuri uwo munsi.
Gukunda impiya nibyo byatumye Yuda Iskariyoti yemera kugambanira Yesu Kristo akamutanga mu maboko y’ingabo z’abaromani zimuhongeye ibiceri by’ifeza 30 gusa. Ntibitangaje muri iki gihe kubona abapasiteri bashobora kwemera gutanga icyo basabwa cyose kugira ngo babone amafaranga kabone n’ubw cyaba gihabanye n’amahame agenga amatorero yabo. Ukuramya Imana kwamaze kwimurwa no kuramya amafaranga mu matorero yo muri iki gihe.
Ushatse kumenya neza ukuri kuvuzwe muri iyi nkuru, azikoze mu matorero twita ay’umwuka by’umwihariko avutse mu gihe kiri munsi y’imyaka 10, azasanga hari ibikorwa biteye isoni bigamije ugucuuza abantu utwabo bidafite aho bitandukaniye na gato na ba bantu Yesu yigeze kwurukanira mu rusengero ubwo bari bahinduye Inzu y’Imana umusaka bayicururizamo.
Inkuru bigendanye :
happy wheels
Jan 05, 2017 0Share this on WhatsAppAbakora umwuga w’uburaya mu Karere ka Rubavu bavuga ko basanga bidakwiye ko baguma muri uwo mwuga, ariko ko bisanga bakiye abagabo kubera kubura igishoro. Rubavu, ni akarere...
Dec 29, 2016 7
Dec 27, 2016 29
Jan 14, 2017 1Share this on WhatsAppNyakubahwa mutahira w’Intore, mbanje kugusuhuza! Ubumwe, Amahoro n’ubworoherene ni biganze muri twe, Ingengabitekerezo ya Jenoside tuyirandurane n’imizi yayo yose,...
Jan 10, 2017 0
Jan 01, 2017 0


text:
Uyu musaza ararwaye disi kandi ikibazo cye kiri mu bwonko kbs niba atari uburemba ni ubugoryi bukabije ese yakuriye ahantu haba SIDA atinya abakobwa bishatse kuvuga ko abonye accident mu muhanda atazongera gutega Imodoka???niba asenga koko nabyo atabyitiranya niyikize iyo myuka mibi abana nayo abohorwe akire...apuuu
hhh ntabwo yagumiwe wanna , ese gusambana niki?
mumpe numero y uwo mugabo wanjye Clever, njye nzamwiterertere tubane dore ndakijijwe by uzuye ni Mana irabizi! kd nzamumara ubwobw bwo gutera akabariro yakuye mubapfumu yongere aryoherwe nanjye, nibura azapfe asize akana
mumpe numero y uwo mugabo wanjye Clever, njye nzamwiterertere tubane dore ndakijijwe by uzuye ni Mana irabizi! kd nzamumara ubwobw bwo gutera akabariro yakuye mubapfumu yongere aryoherwe nanjye, nibura azapfe asize akana
Sinarinzi ko n’abagabo bagumirwa!
Niba ahamanya numutima we kubyo avuga, yagiriwe ubuntu n’Imana kabisa. nahubundi ntawishimira gusambana! ariko umufasha (Umugore) we ni ngombwa mugihe utari Pediri, kuko na Bible irabivuga.
Kazungu arwaye intinyi cg se wa mugani ni ikiremba. Kuko ntibyumvikana ukuntu umuntu agira imyaka 45 atararongora kandi yitwa ko abifite muri gahunda. Oya ntibibaho rwose. Ahubwo afite ikibazo byanze bikunze.
Mumurekeraho yumvise!!!
Kazungu natange numero ye telephone azahabwa ubufasha kuko harigihe ikibazo kiba ari rusange mu bantu. Harabahuye nacyo ariko igihe kikagera kigakemuka
sha najyaga numva ngo habaho ibiremba nkumva ni ibintu bitabaho none ndabyemeye!!!ariko umuntu akuramo umukobwa imyenda yose akareba gusa!ati ongera wambare akumva ko ari umugabo?
Hari ukwivuguruza kwa clever . ati nakuze ntakunda abakobwa , hanyuma ati maze kubatizwa nasambanaga n’abakobwa bankunda, cg se ati nabakuragamo imyenda ariko simbasambanye niba nabyumvise neza. umuntu udakunda abakobwa birashoboka ko asambana, ariko ajya mundaya kuko ntaba ashaka gutereta ahubwo aragenda akabaza igiciro akishyura, aha rero arabeshya ngo yakundanaga nabo cg se bamukunda we atabishaka.
Ikindi ibyo avuga ngo byo kwerekwa, mes chers amis mwere kujya mutubeshya rwose ibyo ntibibaho.
Nimwandike ko mutabariza Kazungu wahuye n’ingorane mureke kubifata nk’aho nta kibazo kirimo. Ibisobanuro atanga nta kigenda, niyemere ko arwaye abone gukizwa nyabyo.
Nkeneye nimero za Kazungu ndumva nshaka kumurangira
mister urikiremba man ivuze vuba uaragira 50
mister urikiremba man ivuze vuba uaragira 50
Uri umupede cg ikiremba. Kimwe muricyo kandi iyi nkuru iteye isesemi rwose.
nanjye mfite ikibazo nkicya kazungu mfitee igitsina gito cm13 yahagurutse, none bintera ipfunwe kwiteretera abana, yewe hari n’abanyikundira ariko njye nkabereka ko ndi busy kdi nashiriyemo kubera rya pfunwe. inama zanyu please kdi serious please ni issue inkomeranye.
Uwo musore arambababaje,yoo!ni muzehe!kabisa!Imana yamuhishe ibyiza!Abagore ni beza! Imana ni nziza,.........n’uko ibona Atari byiza ko umugabo aba wenyine,imuremera umufasha umukwiye!none se ashimishwa n’umupira gusa!,iyo urangiye se!,hari n’ibindi atavuze,iyo amaze kurya!,kuko ibyo twese turabikenera! reka ndekere aha,abakuze rwose,mu mugire Inama! umuntu ntabwo atungwa n’imipira gusa,umva nanjye ndavugishwa,umugabo nta tungwa n’amafiriti gusa!
Ahahahahaha! sha reka mbabwize ukuri uyu mu hungu ashatse yakwemera ko ari ikiremba ntakomeze guca hirya no hino! gukuramo umuntu imyenda ukamukorakora ukarangiza ntacyo ukoze??? Kazungu uzafate iminsi 40 usengere ubwo bumuga ubana nabwo bwo kutagira akanyabugabo nahubundi harimo akabazo!!


text:
sam.
29
oct.
2011
ISOMO RYA MBERE
Igitabo cy’lbyahishuriwe Yohani lntumwa (Hish 7, 2-4.9-14)
Jyewe Yohani, 2mbona Umumalayika uzamuka ajya iburasirazuba, afite ikashe y’Imana nzima. Avuga mu ijwi riranguruye, abwira ba bamalayika bane bari bahawe ububasha bwo kugirira nabi isi n’inyanja ati 3« Muririnde kugirira nabi isi, inyanja cyangwa ibiti, mbere y’uko turangiza gushyira ikimenyetso ku gahanga k’abagaragu b’Imana yacu. » 4Nuko numva umubare w’abashyizweho ikimenyetso : abantu ibihumbi ijana na mirongo ine na bine bo mu miryango yose y’Abayisraheli.
9Nyuma y’ibyo mbona imbaga nyamwinshi y’abantu, umuntu atashoboraga kubarura, iturutse mu mahanga yose, mu miryango yose, mu bihugu byose no mu ndimi zose. Bari bahagaze imbere y’intebe y’ubwami n’imbere ya Ntama, bambaye amakanzu yererana kandi bafashe imikindo mu ntoki, 10bakavuga mu ijwi riranguruye bati « Ubucunguzi ni ubw’Imana yacu yicaye ku ntebe y’ubwami, bukaba n’ubwa Ntama. » 11Nuko abamalayika bose bari bakikije intebe y’ubwami, hamwe na ba Bakambwe na bya Binyabuzima bine, bagwa bubitse uruhanga ku butaka imbere y’intebe y’ubwami, maze basenga Imana bavuga bati 12« Amen ! Ibisingizo, ikuzo, ubuhanga, ishimwe, icyubahiro, imbaraga n’ububasha ni iby’lmana yacu, uko ibihe bizahora bisimburana iteka ! Amen! » 13Umwe mu Bakambwe afata ijambo maze arambaza ati «Aba bantu bambaye amakanzu yererana, ni ba nde kandi baturutse he ?» 14Ndamusubiza nti « Shobuja, ni wowe wahamenya!» Na we arambwira ati « Aba bavuye mu magorwa akaze, bameshe amakanzu yabo bayezereza mu maraso ya Ntama.»
ZABURI (Zab 24 (23), 1-2, 3-4ab, 5-6)
Inyik/ Dore imbaga itabarika y’abagushakashaka.
Isi ni iy’Uhoraho hamwe n’ibiyirimo,
yose ni iye, hamwe n’ibiyituyeho byose.
Ni we wayitendetse hejuru y’inyanja,
anayitereka hejuru y’inzuzi ubutayegeyega.
Ni nde uzazamuka ku musozi w’Uhoraho,
maze agahagarara ahantu he hatagatifu ?
Ni ufite ibiganza bidacumura n’umutima usukuye,
ntararikire na busa ibintu by’amahomvu.
Uwo azabona umugisha w’Uhoraho,
n’ubutungane bukomoka ku Mana umukiza we.
Bene abo ni bo bagize ubwoko bw’abamushaka,
bagashakashaka uruhanga rwawe, Mana ya Yakobo.
ISOMO RYA KABIRI
Ibaruwa ya mbere ya Mutagatifu Yohani Intumwa (1 Yh 3, 1-3)
Nkoramutima zanjye, 1nimurebe urukundo ruhebuje lmana Data yadukunze, kugeza n’aho twitwa abana b’Imana, kandi tukaba turi bo koko ! Dore impamvu isi idashobora kutumenya : ni uko itamenye Imana. 2Nkoramutima zanjye, ubu turi abana b’lmana, ariko uko tuzamera ntibiragaragazwa. Gusa tuzi ko igihe Kristu azigaragariza, tuzaba dusa na We, kuko tuzamureba uko ari mu by’ukuri. 3Umuntu wese kandi umufiteho ayo mizero, arisukura nk’uko na We ari umuziranenge.
IVANJILI
IBANGONDIRIMBO RIBANZIRIZA IVANJILI (Mt 11, 28)
AIIeluya AIleluya.
Nimugane Nyagasani, mwese abarushye n’abaremerewe,
azabaruhura.
Alleluya.
+ Matayo (Mt 5, 1-12a)
Muri icyo gihe, 1Yezu abonye ikivunge cy’abantu aterera umusozi. Aricara, abigishwa be baramwegera. 2Nuko araterura arigisha ati 3« Hahirwa abakene ku mutima, kuko Ingoma y’ijuru ari iyabo. 4Hahirwa abiyoroshya, kuko bazatunga isi ho umurage. 5Hahirwa abababaye, kuko bazahozwa. 6Hahirwa abasonzeye ubutungane bakabugirira inyota, kuko bazahazwa. 7Hahirwa abagira impuhwe, kuko bazazigirirwa. 8Hahirwa abakeye ku mutima, kuko bazabona Imana. 9Hahirwa abatera amahoro, kuko bazitwa abana b’Imana. 10Hahirwa abatotezwa bazira ubutungane, kuko Ingoma y’ijuru ari iyabo. 11Murahirwa nibabatuka, bakabatoteza, bakanababeshyera ku buryo bwose, ari jye babahora. 12aNimwishime munezerwe, kuko ingororano yanyu izaba nyinshi mu ijuru !»


text:
ven.
18
nov.
2011
Wilibrordi(658-739):
Yavukiye mu Bwongereza.Arangije amashuri aho iwabo mu Bwongereza no muri Irlande ,yiyeguriye Imana mu muryango w’abamonaki bakurikiza amategeko ya Mutagatifu Benedigito.
Mu mwaka wa 690,we n’abandi bamonaki cumi n’umwe yari ayoboye, boherejwe kwigisha Ivanjili mu kirwa cya Frizi,mu majyaruguru y’ubuholandi. Ahongaho bahabatije abantu batabarika. Hagati aho yagiye i Roma kubonana na Papa,nyuma aza gusubirayo mu mwaka wa 695 agiye guhabwa Ubwepiskopi; intebe ye ikaba i Utrecht mu Buholandi.Yubakishije ikigo cy’abihayimana i Echternach,ahigishiriza abasore benshi bifuzaga kujya kwamamaza Inkuru Nziza mu mahanga ya kure.Wilibrordi yitabye Imana mu mwaka wa 739,ahambwa muri iyo monasiteri yubatse y’i Echternach.


text:
Umuntu aba yuzuye igihe afite ubumuntu muri we.Bigaragarira kandi mu buryo abana n’abandi; kuko ari bwo buryo wamenya niba uri kuzuza inshingano Imana yakuremeye.
Urukundo ruhamye rugomba kuba impande zose. Yaba ari mu burebure bwawe, iburyo n’ibumoso, reka urukundo rukuyobore. Mu mibanire yawe n’Imana ndetse n’abandi, intego nyamukuru twaremewe ni ukugirana ubusabane buhamye n’Imana kuko ni yo yabanje kudukunda. "Turayikunda kuko ari yo yabanje kudukunda. Umuntu navuga ati "Nkunda Imana" akanga mwene Se aba ari umunyabinyoma, kuko udakunda mwene Se yabonye atabasha gukunda Imana atabonye"- 1 Yohana 4:19-20
Uko turushaho gusobanukirwa urukundo rw’Imana rutagira akagero, no kwemerwa tubonera muri kristo bidufasha kuva mu bubata bwo kwikunda no kumva wakoresha abandi mu nyungu zawe bwite gusa. Igihe Yesu Kristo yizihizaga pasika n’abigishwa be mbere gato y’urupfu rwe, intumwa zifuje kumenya uzaba mukuru mu bwami bw’ijuru ariko Yesu arabahakanira ababwira ko ushaka kuba mukuru mu bwami bw’ijuru akwiye guca bugufi akaba umugaragu w’abandi. "Umukuru ni uwuhe? Ni uherezwa cyangwa ni uhereza? Si uherezwa? Ariko jyewe ndi hagati yanyu meze nk’uhereza" - Luka 22:27.
Yesu yashakaga kubereka ko niba ari we mukuru ariko akaba yemeye kubahereza ari na ko bakwiye guca bugufi bagakorera abandi. Niba wifuza kuba mukuru mu bwami bw’ijuru ukwiye kurangwa no gukunda abandi ubakorera kandi wicisha bugufi. Yesu yaravuze ati "Munyita Shobuja n’Umwigisha, ibyo mubivuga neza kuko ari ko ndi koko. Nuko rero, ubwo mbogeje ibirenge kandi ndi Shobuja n’Umwigisha, ni ko namwe mukwiriye kubyozanya. Mbahaye icyitegererezo, kugira ngo mukore nk’uko mbakoreye"- Yohana 13:13-15
Yesu yari azi uwo ari we; yari abizi ko ibintu byose Imana yabishyize mu biganza bye, ukwiye kumwizera kuko muri we uzagiramo ubutware n’imbaraga. Imigisha yose ibonerwa muri we niba umwizeye, ugaca bugufi kandi ukagira urukundo. "Imana y’ Umwami wacu Yesu Kristo, ari yo na Se ishimwe, kuko yaduhereye muri Kristo imigisha yose y’umwuka yo mu ijuru" - Abefeso 1:3.
Ukeneye kwisobanukirwa kugira ngo ubashe kubaha no gukunda abandi ariko mukundane nkuko data wa twese yadukunze.


text:
Ushaka ko ijuru rigukingukira?
Yesu amaze kubatizwa uwo mwanya ava mu mazi, ijuru riramukingukira abona Umwuka w’Imana amanuka asa n’inuma amujyaho, maze ijwi rivugira mu ijuru riti “Nguyu Umwana wanjye nkunda nkamwishimira.” Matayo 3.16-17
Umukristo wese aho ava akagera ahora yifuza kubona ijuru rikingukira ku buzima bwe. Ibi ariko ntabwo bituruka ku bushake bwe bwite ahubwo bigendana no kwemera gushyira ubuzima bwe mu biganza by’Imana, akemera ubushake bwayo no gukora kwayo mu buzima bwe.
Bwa mbere Yesu abwira Yohana kumubatiza yabanjye kubyanga, kubwe yumvaga ari Yesu wakagombye kubikora ariko yesu amubwira amagambo akomeye :Yesu aramusubiza ati “Emera ubikore, kuko ari byo bidukwiriye ngo dusohoze gukiranuka kose; Aherako aremera.” Yohana 3.15
Inshuro nyinshi tubuza umwuka wera gukorera mu buzima bwacu nk’uko bikwiriye bitewe no kutemera cyangwa se kumugisha impaka nkuko Yohana yabigenje ubwo Yesu yari amusabye kumubatiza.
Hari igihe usanga umuntu atabasha guhagarara muri ubu bushake bw’Imana bitewe nibyo we ashaka, urugero yabwirwa kujya iburyo we agakatira ibumoso, mbese ijuru ryagukingukira gute udahuje na nyiraryo?
Imana yo yonyine niyo izi icyo yakora kikabyara igitangaza, niyo mpamvu bikwiriye kwemera kunyura munzira itwereka, bizatera ijuru kudukingukira twakire ibitangaza biva mu bwami bw’Imana.
Yesu yaje kugirango dukorane tubane mu buzima bwacu bwa buri munsi birakwiriye rero kumwemerera akaba ari we utuyobora. nibigenda bityo ntakizabuza ijuru gukinguka tukakira Umwuka wera agakorera mu mitima yacu.
Imana ibahe umugisha.


text:
Urwenya: Nugera aho imihanda ibiri iri
“Nugera aho imihanda ibiri iri, aho rero ureke bigucange nkuko nanjye byancangiye i Kigali kandi narahaje bitarancanga.”
Hari umushoferi yari aturutse mu nzira ziva iyo mu Burasirazuba ashaka kugera hariya i Remera mu bice byo ku Gisimenti, ahagera yibagiwe neza aho agomba kunyura ngo agereyo kuko atari ahazi neza. Ahamagara umuntu asanze hafi aho ati “ntiwandangira neza umuhanda ungeza aha naha?” Umugabo ati “dore rero komeza umanuke, nugera hepfo urabona undi muhanda ibumuso, uwutambike gato urahita ubona undi muhanda uri wonyine iburyo uwukomeze, nugera aho imihanda ibiri iri, aho rero ureke bigucange nkuko nanjye byancangiye i Kigali kandi narahaje bitarancanga.'
Shyiraho Igitekerezo!
Subscribe to: Post Comments (Atom)


text:
Uramenye utazibagirwa gakondo y’ukuri!
Mu mateka y’Abisirayeli nk’ubwoko Imana yari yaratoranije gukorana nabwo, bwabayeho mu ubuzima butandukanye burimo ibyiza n’ibibi. Imana yajyaga ikoresha amahanga atandukanye ishaka kubahana kugeza bajyanweho iminyago.
Icyakora ntibigeze banyurwa no kuba mu bunyage. Igihe cyose bahoranaga agahinda n’umubabaro byo kuba batari iwabo nk’undi muntu wese uri mu buhunzi.
‘’Twicaraga ku migezi y’i Babuloni, tukarira twibutse i Siyoni,……
Twaririmbira dute indirimbo y’Uwiteka mu mahanga?
Yerusalemu ninkwibagirwa, Ukubokokwanjye kw’iburyo kwibagirwe gukora,….. Zaburi 137
Iyi ni Zaburi igaragaza Abisirayeli bari mu bunyage i Babuloni. Iyo umuntu ari mu gihugu kitari icye nta burenganzira busezuye aba afite. Biragoye kuba uri mu gihugu kitari icyawe ngo utekereze ibintu byagutse kuko utari iwanyu. Abisirayeli ngo baricaraga ku migezi y’i Babuloni, bakibuka iwabo bakarira,noneho ngo hakaba igihe basabwa kuririmba ku ndirimbo z’iwabo bikabananira kubera kuba mu mahanga.
Igihe cyose bahoranaga urukumbuzi rwinshi kuko bibukaga ubwiza bw’igihugu cyabo bikabatera umubabaro mwinshi cyane.
Abisirayeli bameze nk’uko n’abakristo bameze ubu bakiri mu isi. Ubundi ntibyari bikwiye ko umukristo yumva atekanye mu gihe cyose akiri mu isi.
Nubwo turi mu isi ntidukwiye kuhita iwacu kuko byanze bikunze igihe kizagera tujye muri gakondo Imana yaduteguriye kuva kera.
Yesu ajaya gusubira mu ijuru yasize avuze ko agiye gutegura kandi ko azagaruka. Ikintu gishimishije ni uko aho azaba ariho n’abamwizera bazaba. Ibi byose byerekana ko nyuma y’aha hazabaho ahandi ho kuba ubuzima bw’iteka.
Abisirayeli ngo iyo bibukaga ko batari iwabo i Yerusalemu bacuraga umuborogo inanga zabo bakazimanika.
Umuntu ashobora kwibaza ngo mbese abakristo bahagijwe no gutekereza kuri gakongo yo mu ijuru nibenshi? Cyangwa isi iriruka bakayiruka inyuma nk’abatazi ko bayifitemo imyaka mike?
Hari aho bivuga ngo ‘’ ninkwibagirwa ukuboko kwanjye kw’iburyo kwibagirwe gukora, ururimi rwanjye rufatane n’urusenge rw’akanwa,..nintakunda Yerusalemu, nkaharutisha ibyishimo byanjye biruta ibindi’’ Zaburi 137:5
Ku bisirayeli bumvaga nta byishimo bakwiye kugira bihoraho byaruta kuba i Yerusalemu, kugeza bivugira ubwabo ko bahibagiwe bahura n’ibyago nk’ibyo bavuze haruguru. Mbese nta cyaruta gakondo yabo nubwo byaba iby’ibyishimo bingana gute.
Nta mukristo ukwiye gutwara n’ibinezeza byo muri iyi si ngo yibagirwe ko hari gakondo.
Naho byaba byiza gute ukwiye kumaramaza ukazirikana ko utari iwanyu.
Ukore byose, ubeho neza, si bibi ariko ntihagire ikikwibagiza guharanira gakondo nyayo, ari yo Yesu yagiye gutegurira abera. Amen!


text:
Umuyobozi w’umuryango w’ivugabutumwa Africa Harvest Mission, unafite itorero Calvary Temple avuga ko atumva impamvu abantu bafata ubwiyongere bw’amadini n’amatorero nk’ikibazo mu Rwanda, mu gihe utubari twiyongera umunsi ku munsi kandi ngo ibi bikaba bitagaragara nk’ikibazo. Pasteri Patrick kandi ngo mu bibazo yibaza ni ukuntu insengero zisabwa kuba kure y’abaturage, mu gihe utubari tugeretse hejuru y’utundi hirya no hino mu gihugu hagati y’amazu y’abaturage.
Mu kiganiro yagiranye na Ubugingo.com, Pasteri Patrick Twagirayezu, yavuze ko atangazwa n’ukuntu ujya kumva ukumva, abantu benshi bavuga ko amatorero avuka buri munsi, bakabigira ikibazo, nkaho aba azanywe no gukora ibikorwa bibi, ariko utubari twavuka ntibibe ikibazo. Ibi kandi abihuza n’inkubiri yatambutse mu minsi yashize yo gukumira urusaku rukabije, ibintu abakristo bakomeje kugaragaza nk’ibibangamira uburenganzira bwabo no kuvogera imyizerere yabo.
Pastor Patrick n’umugore we
Ati ‘’ ejobundi nasomaga ikinyamakuru ngo amadini amaze kuba registered ( kwiyandikisha) ngo amaze kuba menshi ni ikibazo!! huum ariko kuba akabari kageretse ku kandi ibyo si ikibazo??’’
Past Patrick avuga ko atazi uwo yashyiraho iki kibazo, nubwo abona yagishyira kuri satani, utuma abantu bagira imyumvire itari myiza ku butumwa bwiza. Ati ‘’ndakeka ko umuntu yashyira ibintu byinshi kuri satani, kuko satani abiri inyuma.’’ Akomeza agira Ati ‘’ kera twajyaga dushyira indangururamajwi ukaba washyira muri Pick up (imodoka) ukagenda amakaritiye atandukanye ubwira abantu ubutumwa, ibyo amategeko yabidukuyeho.’’
Pastor Patrick avuga ko nyamara nubwo ibi bitemewe ku bavuga ubutumwa bwiza, ariko sosiyete z’itumanaho zemererwa gukoresha indanguramajwi zisakuza, bikaba bituruka ahanini ku myumvire abantu bafite ku butumwa bwiza.
Aha akaba ari ho ahera atumva impamvu abantu bagaragaza ubwinshi bw’amatorero nk’ikibazo kandi itorero ari ryo ryubaka imibanire myiza n’abantu, ryigisha urukundo rw’Imana.
Ati ‘’dufite ubuhamya bw’abantu benshi itorero ryagiriye umumaro, ryabigishije kubana neza, ryabigishije kutamarira amafaranga yabo mu tubari, bagura ibibanza barubaka batera imbere.’’
Akomeza avuga ko akurikije umubare w’abatuye u Rwanda, bitaba ikibazo kwiyongera kw’amatorero cyane ko abantu bose batararangiza kubwirizwa ubutumwa bwiza.
Ku rundi ruhande ariko na none avuga ko biramutse bigaragaye ko uwashinze itorero agamije gukora ibinyuranye n’ibyubaka abanyarwanda, icyo gihe yabibazwa ku giti cye ariko bititiriwe abakristo bose.
Mu myaka mike ishize amadini n’amtorero yakomeje kwiyongera mu Rwanda aho kuri ubu habarurwa agera 1500, cyane ko u Rwanda ari igihugu kigendera kuri Politiki yemerera uburenganzira buri wese harimo no gusenga. Ubu bwiyongere akaba ari bwo bwibazwaho na benshi, aho abantu babyumva mu buryo butandukanye.
Kubwimana Innocent/Ubugingo.com


text:
Kuba noteri w’ubutaka bisaba kugira ubushishozi buhagije
Kuba kuba noteri w’ubutaka bisaba kugira ubushishozi buhagije, ni bumwe mu butumwa bwahawe abashinzwe ubutaka mu mirenge imwe n’imwe yo mu Rwanda, binjiye mu kazi vuba, kuri uyu wa 30/4/2015. Hari More...
Ngororero: Gushyiraho abashinzwe umutekano mu tugari n’Imidugudu bizafasha kuwurinda
Ubuyobozi bw’akarere ka Ngororero, inzego zishinzwe umutekano muri aka karere hamwe n’abanyamabanga nshingwabikorwa b’imirenge ikagize bemeranyijwe gushyiraho abaturage bashinzwe umutekano ku More...
Rulindo: Abafatanyabikorwa b’akarere JADF barasabwa kwegera abagenerwa bikorwa mu mirenge.
Nk’uko bisabwa n’abayobozi ba JADF mu karere ka Rulindo ,ngo abafatanyabikorwa barasabwa kwegera abaturage mu mirenge,bityo abaturage bakabasha kugira uruhare mu bikorwa  bibakorerwa. Aba bayobozi More...
Districts need decentralization of budget for sectors, cell levels
Some of district workers and administrators say that they need decentralization program of the National budget to be brought to the sectors so that districts can get the time to work out on development projects. This More...
Rwandan Politics: Decentralization policy, the path to Rwandans’ maturity
It is highly believed that the 1994 Genocide against the Tutsi was possible due to the presence of a sub culture of passive obedience, created by the past governments which left people open to political and sectarian More...
Kamonyi: Ibibazo by’ amasambu bifata umwanya munini muri komisiyo ishinzwe kurwanya akarengane na ruswa
Abavuga ko bazingitiranywe mu kuzungura ababyeyi babo, abaka iminani kuko ababyeyi  basize batayibahaye, n’abashaka kujurira cyangwa kubogama mu manza zaciwe, nibo biganje mu bazana ibibazo imbere More...


text:
Ibintu byakubwira ko umusore agukunda by’ukuri
Niba umusore agusabye urukundo, mbere yo kumwiyegurira wese ni byiza ko ubanza kwibaza niba koko agukunda by’ukuri; ibi ukabishingiraho ugenzura neza ibi bintu by’ingenzi byagufasha kubona igisubizo nk’uko urubuga ezinearticles.com rwabigaragaje:
1. Menya niba umutera ishema
Umusore ukunda umukobwa by’ukuri aterwa ishema n’uko bari kumwe kandi akifuza kumuganiriza kenshi ndetse ntanatinye kumwereka inshuti ze z’abasore n’umuryango we. Niba atari uko bimeze jya ugira amakenga.
2. Reba niba aguha (...)
Niba umusore agusabye urukundo, mbere yo kumwiyegurira wese ni byiza ko ubanza kwibaza niba koko agukunda by’ukuri; ibi ukabishingiraho ugenzura neza ibi bintu by’ingenzi byagufasha kubona igisubizo nk’uko urubuga ezinearticles.com rwabigaragaje:
1. Menya niba umutera ishema
Umusore ukunda umukobwa by’ukuri aterwa ishema n’uko bari kumwe kandi akifuza kumuganiriza kenshi ndetse ntanatinye kumwereka inshuti ze z’abasore n’umuryango we. Niba atari uko bimeze jya ugira amakenga.
2. Reba niba aguha umwanya uhagije
Niba aguha umwanya munini wo kuganira kandi agakunda gukora ibyo ukunda, ni kimwe mu bimenyetso byakwereka ko agukunda by’ukuri.
3. Wishukwa n’impano aguha
N’ubwo yaguha impano zihenze gute, ntibisobanura buri gihe ko agukunda by’ukuri. Ashobora kuba ashaka ko mukorana imibonano mpuzabitsina gusa, dore ko benshi bashukisha impano abakobwa ari cyo bagambiriye.
4. Tekereza ku byo akubwira
Niba akubwiye ati “ndagukunda” si cyo cyakwemeza koko ko ari ukuri. Fata umwanya ubitekerezeho bitewe n’uburyo abivuzemo n’icyo ubona agamije ubone kumusubiza.
5. Reba niba akuganiriza ku by’ahazaza hanyu
Umusore ugukunda by’ukuri avuga cyane ku by’ubukwe bwanyu, ejo hazaza hanyu n’ibindi. Aba yifuza ko mwazahorana ubuzima bwanyu bwose busigaye. Niba wumva mu byo apanga mu minsi iri imbere atagushyiramo uzatangire witonde, kuko ashobora kuba agushakaho urukundo rw’igihe gito bitewe n’icyo agendereye.
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]


text:
Iyi si yuzuyemo ibibazo bitandukanye, amakuba y’uburyo butari bumwe n’ibindi byinshi birushya umwana w’umuntu uyibamo. Iyo usomye ijambo ry’Imana Bibiliya ivuga yeruye ko isi yuzuyemo ibibazo ndetse hari aho ivuga ko umuntu wabyawe n’umugore arama igihe gito nacyo cyuzuyemo umubabaro kandi ngo iyo arangije arakenyuka. Yobu 14:1
Mu yandi magambo ibyiza n’ibibi birabisikana. Wishima none ejo ukababara gutyo gutyo. Ibi rero bikarushaho kuba ku rundi rwego iyo bigeze ku mukristo, ndakwibutsa ko impamvu ya mbere ituma bigukomerana ndetse no kurusha abandi ni uko wowe utari iwanyu. Humura ntibizaguhitana, uzabisiga wigire iwanyu. Aho ntibapfa, ntibasonza, ntibakodesha, ntibibaza iby’ejo kuko ntacyo bakeneye. Na Yesu ubwe asiga intumwa ntiyasizeranije umunezero wo mu isi, oya, yabasabye kwihangana. Ariko humura igihe tutaragenda nabwo Imana izaturuhura, izaza iduhindurire.
Umva nkwibutse ko niyo Imana yavugana nawe bidakuraho intambra urwana, icyakora bitanga ihumure ariko umva ijambo ryiza ari naryo nakubwiraga nk’umugenzi ujya mu ijuru. Burya umuntu wavuzweho n’Imana aca mu byo abandi badacamo,agira intambara abandi batagira, yambara ibyo abandi batambara, avugwa nabi kandi atakoze nabi, ariko ndakwibutsa ko Imana ibireba kandi ifite gahunda yo kugira icyo ikora wikwiheba, izasohoza icyo yavuganye nawe kandi ntibizarangirira ah kuko hanyuma y’ibyo yaguteguriye gakondo, uzahozwa icyo gihe by’iteka, ntuzongera kwibuka uwo mubabaro ukundi.
Ibyahishuwe 21:4 ‘Izahanagura amarira yose ku maso yabo kandi urupfu ntiruzabaho ukundi, kandi umuborogo cyangwa gutaka cyangwa kuribwa ntibizabaho ukundi kuko ibya mbere bishize.”
Komera ushikame, wowe gusa ukiranuke ibyo uri gucamo bishobora kukubera umushorera wo kukugeza aho Imana ishaka.
Nendaga kuvugana n’abarizwa nibyo mucamo ngo nimutuze umwana mwaririraga aracyari muzima. Yakobo yumviseko Yosefu yapfuye yararize ariko ntiyari aziko Yosefu akiri muzima.
Bitewe nuko yarabonye ikanzu iriho amaraso. Birashoboka ko ubona ibimenyetso bikwereka ko ibyawe byarangiye nta byiringiro ariko nkuzaniye inkuru nziza. Uziko hari ubwo satani azamura ibimenyetso by’uko ugeze kure nk’uko yazamuye ikanzu ya Yosefu ashaka kugaragariza Yakobo ko umwana we yapfuye kandi akiri muzima. Humura ibyo unyuramo ntabwo bizaguhitana, ubibwire ngo haracyari ibyiringiro y’uko igiti cyatemwa ariko cyakongera kigashibuka. Yobu 14:7
Kandi reka nkubwire ushobora kugaragara neza kurusha ubwa mbere, ndakwibutsa igihe ikanzu ya Yosefu yerekanwaga Yosefu yari akiri mu rugendo rumwerekeza mu mugambi w’Imana. Imana iguhe imbaraga z’umutima zigufashe kwambuka ibihe by’ubutayu urimo kunyuramo, nuvamo uzavuga imirimo y’Imana bitinde.
Wikurwa umutima n’iterabwoba rya Satani kuko Imana iracyafite umugambi mwiza ku buzima bwawe. Aho abantu bavugira ko bikurangiranye niho Imana ije gutangirira itabara.
Ibyo Imana yakuvuzeho biruta cyane ibyo bakuvuzeho, nubwo bakubika ko uri nyakwigendera kubera ugaragara nk’utagifite ibyiringiro ariko ntibyarangiye kuko umugambi wImana ntujya upfa.
Nubwo babitse Yosefu ko yapfuye ariko yari muzima, abantu bacukura imva bakaguhamba ukiri muzima ariko Imana igasiba inzobo. Burya wamenye bike, Imana ishimwe yakurwaniriye muri byinshi, uwakwereka ibyaguhigaga, Imana ishimwe yatanze ingabo nyinshi ngo ukimeze uko.
Humura, ibyo yibwira kukugirira ni byiza, si ibibi, Yeremiya 29:11.
Wowe guma mu mwanya wawe, yimura ibikwica igasiga ibikwigisha, ikagukiza ibituma useba ikagusigira ibituma usenga, ariko nyuma y’aho izakwirahira, izakuvuga ibigwi ko utayisebeje.
Ndangije mbifuriza kwikomeza Ku Mana yacu kuko nimuyikomezaho muzakomera nimumara gukomera izabakoresha iby’ubutwari nubwo ibihe byaba bigoye cyane. Imana ibahe umugisha!!!


text:
Ibirenge bikomeye bifite umwera akenshi usanga ari kibazo gikomereye benshi, ugasanga bikunzwe kurangwa n’ibimenyetso byinshi nko gushishuka, kuribwa, kuzana imyate, gukomera kw’ibirenge,etc.
Iyo rebye usanga impamvu zituma ibirenge bigira ibyo bibazo akenshi usanga ari ukutitabwaho neza kw’ibirenge nk’ibindi bice by’umubiri nko mu maso, ngo kandi nacyo gisigwa amavuta . Hari izindi mpamvu zatuma ibirenge bikomera nko koga amazi ashyushye cyane, indwara nka diabete ,eczema cyangwa psoriasis. Amasabune yumisha uruhu (non-moisturizer).Kuba ahari ikirere gikonja (cold weather),inzu ikonje(ifite humidité),kumara igihe kinini ku zuba, gusaza k’umubiri (aging).
Bimwe mu byakorwa ngo wirinde kugira ibirenge bikomeye
1. Gusiga amavuta ibirenge :igihe cyose uvuye koga ujye usiga amavuta ibirenge kandi uhitemo amavuta yoroshye (huile) cyangwa afashe(crème). Amavuta yakorewe uruhu ni ayo kwitondera kuko akenshi aba afite ubumara (alcool ) kandi ituma ibirenge byuma kurushaho, ahubwo umuntu yakoresha amavuta y’abana (baby lotion) kuko yo atagira amaporoduwi y’imvaruganda yakwangiza uruhu
2. Gushyira ibirenge mu mazi arimo umutobe w’indimu : ushyira ibirenge mu mutobe w’indimi mu gihe cy’iminota icumi 10, kuko umutobe w’indimu ukuraho imyanda ugatuma umubiri ushaje wumye uvaho neza. Nyuma ugakoresha akaroso gato koroshye ukagakubisha ibirenge. Mu gihe ufite udusebe ni byiza gutegereza tukabanza tugakira ukabona kubikora.
1. Kwisiga amavuta ku myate : amavuta ya olive akayiko kamwe n’umutobe w’indimu yose cyangwa lavender oil, ukayacugusa akamera nkafashe, ukayisiga buri gihe umaze gukaraba ibirenge.
2. Kwisiga amavuta aturuka ku biribwa : kuyisiga buri gihe uvuye gukaraba ku birenge cyane cyane ahantu hatangiye gusaduka, ugahita wambara amasogisi yo mu bwoko bwa cotton ; ukabikora buri joro impinduka (resultat) ziragaragara nyuma y’iminsi mike.
3. Kuvanga akayiko ka Vaseline na jus y’indimu yose : ibirenge ukabyumutsa neza ukisiga y’amavuta yose ugahita wambaraho amasogisi, kugira ngo amavuta agume ku birenge no kwirinda kwanduza amashuka. Mu gitondo ukabyoga ugakuba neza n’akaroso (exfoliate) ku buryo amavuta ashiraho, nyuma ukisiga amavuta y’abana (baby lotion) cyangwa andi amwe muyo twavuze haruguru.
Icyitonderwa nuko ku muntu ufite indwara nka diabete, indwara z’uruhu nka psoriasis cyangwa dermatis, byaba byiza abanje kureba muganga mbere yo gukoresha ibi bisubizo ku birenge bikomeye bifite umwera.
Uko warwanya kugira ibirenge bikomeye
Ibirenge bikomeye bifite umwera akenshi usanga ari kibazo gikomereye benshi, ugasanga bikunzwe kurangwa n’ibimenyetso byinshi nko gushishuka, kuribwa, kuzana imyate, gukomera kw’ibirenge,etc.